Ўзбекистонлик футболчининг ёши 4-5 йилга катталиги ростми? - UzNews.uz\nЎзбекистон футбол ассоциацияси россиялик мураббийнинг айтган гаплари бўйича баёнот берди.\n“СКA-Хабаровск” футбол клуби бош мураббийи, собиқ футболчи Сергей Юраннинг “Матч Премьер” телеканалига берган интервьюсида Ўзбекистон МТЖ аъзоси Остон Ўруновнинг ёши 4-5 йилга катта эканлиги ҳақида айтганди.\nБу бўйича Ўзбекистон футбол ассоциацияси баёнот берди.\nҚайд этилишича, Остон Ўрунов Ўзбекистоннинг ўсмирлар, ёшлар, олимпия ва миллий терма жамоалари сафида халқаро миқёсдаги учрашувларда майдонга тушиб келмоқда. Қитъада ёш кичрайтириш билан боғлиқ муаммоларни олдини олиш учун Осиё футбол конфедерацияси томонидан қўйилган талабга мувофиқ Ўрунов бир неча бор Магнит-резонанс томографиясидан (МРТ) ўтказилган. Таҳлил хулосасига кўра футболчининг ОФК таснифига кирувчи мусобақаларда иштирок этишига рухсат берилган.\n“Сергей Николаевич, шубҳасиз, ҳақиқатдан бехабар ва ўзбек футболидаги ҳозирги вазият тўғрисида умуман тасаввурга эга эмас. Нафақат Ўзбекистон футбол ассоциацияси, балки Ўзбекистон ҳукумати ҳам футболчиларнинг ёш кичрайтириш билан боғлиқ муаммоларга қарши курашишда барча саъй-ҳаракатларни амалга ошириб келмоқда. Истисносиз барча футболчиларнинг ҳужжатлари, уларнинг ёшлигидан бошлаб, шу жумладан Республиканинг ваколатли органлари томонидан ўрганилади ва текшириб борилади”, - дейилади хабарда.\nЎФА баёнотида “Юраннинг ўйламай айтган сўзлари Остон Ўруновнинг обрўсига путур этказади ҳамда бутун Ўзбекистон ва Осиёдаги футболчиларни тайёрлаш тизимига соя солади. Собиқ футболчи Сергей Юран унинг сўзлари туфайли футболчига қандай маънавий зарарни етказиб қўйганини англолмаса ҳам керак. Кўринишидан одоб-ахлоқ, тўғрисўзлик ва ўзи каби футболчилар билан бирдамлик тушунчалари Юран учун бегонага ўхшайди”, дея таъкидланади.\n“Биз Сергей Юраннинг баёнотини асоссиз ва масъулияцизлик деб ҳисоблаймиз ҳамда Остон Ўруновнинг ёши бўйича айтган айбловлари учун дарҳол аниқ далил-исбот келтиришини талаб қиламиз. Бундан ташқари ушбу мутахассис Остон Ўрунов, ЎФА ҳамда бутун ўзбек футболи жамоатчилигидан расмий равишда узр сўрашини талаб қиламиз”, - қўшимча қилинади баёнотда.\nЎФА Россия футбол иттифоқи (РФС) Этика қўмитасини ушбу ҳолатни синчковлик билан ўрганишга ҳамда Ўзбекистон терма жамоаси аъзоси Остон Ўруновга, ўз навбатида Ўзбекистон футбол ассоциацияси обрўсига путур етказадиган айблов билан чиқиш қилган Сергей Юранга чора кўришга чақирган.\nЭслатиб ўтамиз, 19 ёшли ўзбекистонлик ярим ҳимоячи шу йил ёзида “Уфа”дан Москванинг “Спартак” клубига кўчиб ўтганди.


13 ноябрь, 2020, 21:37\nУ ҳамюртимиз ҳақидаги саволларга жавоб берди.\nПрофесcионал бокснинг супер яримўрта вазн тоифасида WBC International камарини қўлга киритган Турсунбай Қулаxмет "IFL TV youtube" каналига интервью берди. У мазкур суҳбат чоғида ҳамюртимиз Исроил Мадримов ҳақидаги саволларга ҳам жавоб берди.\n- Ушбу вазн тоифаси рейтингида тез кўтарилишга эришаётган яна бир боксчи Исроил Мадримов ҳам бор. Сиз у ҳақида нима дея оласиз?\nУшбу саволга унинг таржимони жавоб берди:\n- Аввало, улар неча бора рингда тўқнаш келгани ҳақида гапирсак... Икки бора ўзаро жанг олиб боришган. Бир сафар Исроил Мадримов ғалабага эришган бўлса, ўтган йилги Осиё чемпионатида Қулаxмет уни мағлуб этган. Ҳозирда ҳисоб 1:1 кўриниш олган. Биз аслида, професcионал боксда ўрта вазн тоифасида (72 кг) фаолият олиб боришни режа қилган эдик. Аммо Қулаxмет ўз фаолиятини бошлашдан олдин Исроил Мадримов қайси вазнда эканлигини сўради. Мен унга супер ярим ўрта вазнда (69 кг) эканлигини айтганимдан сўнг, у ҳам шу вазнда фаолиятини бошлашни маълум қилди. Албатта, профессионал рингда ҳам у билан жанг қилиш ниятимиз бор.\n- Биласизми, Исроил Мадримов сизнинг промоутерингиз Ли Итоннинг энг севимли боксчиларидан бири ҳисобланади. Сиз ўз жангингиз билан унинг фикрини ўзгартира оласизми?\nИсроил Мадримовнинг собиқ рақиби WBC International камарини қўлга киритди


Нажмиддин Комилов. Устоз ва ёш истеъдод - www.ziyouz.uz\nБош саҳифа Илм ва фанАдабиётНажмиддин Комилов. Устоз ва ёш истеъдод\nМумтоз адабиётимиз бобокалони Алишер Навоийнинг сермазмун ҳаёти, шахсий фазилатлари, иқтидор ва камолоти замондошлари учун намуна бўлганидек, бугунги ёш ижодкорларимиз учун ҳам ибрат мактабидир. Маълумки, Навоий жуда кўп ёш ижодкорларга раҳнамолик қилган. Ўнлаб истеъдод соҳиблари — шоир ва муаррих, рассом ва хаттотлар бу қуёшсимон зотнинг ҳиммати ва ҳамияти соясида вояга етганлар. Улуғ шоир истеъдод тарбияси борасида, таъбир жоиз бўлса, истеъдод педагогикасини ишлаб чиққан. Истеъдодни таниш ва эътироф этиш йўллари, табиий қобилият, билим ва меҳнат, таҳсил ва адабий таъсир, рағбатлантириш ва талабчанлик, ахлоқий сифатлар ва унинг истеъдодга таъсири, ғоявий етуклик ва маҳоратни ўстириш каби масалалар Навоийнинг доим диққат марказида бўлган.\nХусусан, ёшларнинг шахсий хислатлари, сажияси, ахлоқ-одоби, таҳсил кўрган-кўрмаганлиги устозни кўп қизиқтирган. Камтарлик, мулойимлик, хуштавозе бўлиш, меҳнатсеварлик, бурролик, ҳозиржавобликни ижодкорнинг фазилатлари, деб билган Навоий ялқовлик, паришонлик, жунунсифат юриш, кеккайиш, ҳавойилик, шаробхўрликка берилиш сингари ёмон одатларни қаттиқ қоралайди. Бу каби салбий одатлар бир қанча ёш истеъдодларни нобуд этганлигини “Мажолис ун-нафоис» асарида қатор мисоллар билан кўрсатиб беради: «Мавлоно Сайфий … ҳушёрлиғ ва басе одамиваш ва ҳаё ва одоблиғ йигитдур. Аммо сархушликда ўзга моҳият бўлур, балки расвонамо бўлур эди. Бу учурда тавбаға тавфиқ бўлди. Умид улким, истиқоматға ҳам мувофиқ бўлғай».\n← Аввалги Аввалги Бойбўта Дўстқораев. “Алпомиш” матнининг жилолари\nКейинги → Кейинги: Дилафрўз Қурбонова. Соҳибқироннинг ҳарбий санъати


Оксфорд университети (видео) | «Умид» ИДУМ\nadmin Yakshanba Mart 6th, 2016 Yakshanba Mart 6th, 2016 Чет эл ўқув юртлари 1та фикр билдирилган\nОксфорд Университети (ингл. University of Oxford) – Буюк Британия, Оксфордшир графлигига мансуб бўлиб, Оксфорд шаҳрида жойлашган. Европанинг энг қадимги университетлари рўйҳатида иккинчи, Буюк Британиядаги биринчи университет ҳисобланади. Аниқ асос солинган йили маълум бўлмасада, шуни айтиш мумкинки 1096 йилда талабаларга дарс берилганлиги ҳақида маълумотлар бор. Оксфород университети Буюк Британиянинг энг юқори даражали 20 Университети таркибига киради.\nҲақиқий номи: University of Oxford\nХалқаро номи: University of Oxford\nШиори: (лотинчада) Dominus Illuminato Mea\nАсос солинган йили: аниқ йили номаълум, 1096–йилдан ўқиш ишлари олиб борилган.\nРектор: Крис Паттен\nТалабалар сони: 20.330\nЖойлашуви: Оксфорд, Оксфордшир, Буюк Британия.\nТелефони: +44 1865 270000\nРасмий сайти: www.ox.ac.uk\nОксфорд университети тарихи\nУниверситет факультетлардан, 38 та коллеждан ҳамда 6 та коллеж номини олмаган ёпиқ ўқув муассасасидан иборат. Коллежларда талабалар билан дарслар индивидуал ва семинарлар тарзида ўтказилади.\nУниверситет асос солинган йили аниқ эмас. 1167 – йилда Генрих II хорижлик талабаларни Париж Университетида ўқишларини тақиқлаб қўйди. Натижада, кўп инглиз талабалари Франциядан кетиб Оксфорд университтида ўқишга мажбур бўлганлар. Университет бошлиғи канцлер ҳисобланган. Катта мансабдор шахслар университет ривожи учун ўз хиссаларини қўшишган. Улардан биринчиси Уилям Дарем бўлиб, у 1249 – йилда Университет Колледжи (ингл. University College)га асос солган. Бўлажак Шотландия қиролининг отаси Иоанн II де Баллиол шарафига Баллиол Колледжини ташкил қилган. Инглиз лорд–канцлери – Валтер де Мертон коллежлар учун қоидалар ишлаб чиққан. Ушбу коллеж Кембриж коллежи ва Оксфорддаги бошқа коллежлар учун намуна бўлиб ўз фаолиятини олиб борган.\nУниверситетга қабул қилиш тартиби\nЯнги ўқув йили бошланишидан олдин, октабр – ноябр ойларида талабалар коллежларга ҳужжат топширадилар. Махсус комиссия фақат юқори баҳоли (А – level) абитуриентлар билан суҳбат ўтказади. Баъзи бир ҳолларда бўлажак талабадан ёзма ишлар ва ёзма равишда тест олинади. Университетга кирувчилар инглиз тилини мукаммал билишлари зарур. Таълим – пуллик: бир йил учун яшаш харажатлари – 8 минг фунт; ўқитиш харажатлари танланган мутахасисликка қараб тўланади – санъат – 6300 фунт; илм – фан 8400 фунт; тиббиёт – 15400 фунт. Магистратура ва аспирантурада ўқишни давом эттириш учун номзодлар тегишли факультетларга ҳужжат топширадилар. Бир йилнинг ўзида ҳам Кембриж, ҳам Оксфорд Университетларига ҳужжат топширишга йўл қўйилмайди.\nУниверситетда турли даврларда Джон Уиклиф, Томас Мор, Джон Локк, Роберт Бойль дарс берган. Бир канча ихтисослаштирилган институт ва лабораториялари, музейлари бор. Асосий кутубхонаси 1602-йил ташкил этилган.\nУниверситет 38та коллеж ва 6та ёпиқ ўқув муассасаларидан ташкил топган. Ҳозирда Оксфордда 20000дан ортиқ талаба ўқиса, уларнинг чорак қисми хорижликлар ҳисобланади. Талабалар сони ёзда, инглиз тили мактаблари очилганида кескин кўпайиб кетади. Оксфорд ректори – сер Крис Паттен. Қизлар 1920 – йилдан бошлаб қабул қилина бошланган. 70 – йиллардан ўғил ва қиз болаларни ажратиб ўқитиш бекор қилинган. Оксфорд ўқитувчилар штаби да 4 мингга яқин ўқитувчи мавжуд. Улардан 70таси қироллик жамияти аъзолари, 100 таси эса Британия академияси аъзолари ҳисобланади. Университетнинг асосий йўналишлари – ижтимоий фанлар, физика, математика, тиббиёт, ҳаёт ҳақидаги фан.\nБўлинмалар / факультетлар\nФилиология, лингвистика ва фонетика;\nҚўлёзмалар ва рассомчилик санъати;\nИнглиз тили ва адабиёти;\nЎрта аср ва замонавий тиллар;\nКлиник лаборатория фани;\nОдам анатомияси ва генетикаси;\nРоссия ва Шарқий Европа;\nСиёсат ва халқаро алоқалар;\nОксфорд фақатгина Университетгина эмас, балки дунё бўйича йирик илмий изланишлар олиб бориладиган жой ҳамдир. Университет 100дан ортиқ кутубхоналар, музейлар ва ўз нашриётига эга. 300дан ортиқ тўгараклар мавжуд. Булардан ташқари спортга ҳам катта эътибор берилади.\nҚизиқарли факт: Оксфорд электрон қўнғироғи\nОксфорд Университетидаги Клерендон Лабораториясидаги ғаройиб электрон қўнғироқ 1840 – йилдан буён тўхтамасдан чалиниб турибди. У электр кучлари тортишиши ҳисобига ишлаб келмоқда, шунинг учун қўнғироқ кўп энергия талаб қилмайди. Қўнғироқ қандай тузилганини ҳеч ким аниқ билмайди. 173 йил мобайнида ишлаб келаётган қўнғироқни тарихдаги энг узоқ давом этиб келаётган тажрибалардан бири деб айтса ҳам бўлади.\noksford universiteti haqida, Видео, оксфород, оксфород университети, университет\n← Курсант билан учрашув (видео)\nБайрамингиз муборак бўлсин азиз онажонлар! →\nOne thought on “Оксфорд университети (видео)”\nШахноза Seshanba Dekabr 18th, 2018 at 15:32\nОксфорд университетининг Узбекистонда борми ?


Gazeta: admin Қўйилган сана: 10-08-2021, 09:05 Рукун: Янгиликлар / СИЁСАТ Кўрилди 0\nЖорий йил 9 август куни Халқ депутатлари Булунғур туман Кенгашининг навбатдаги ўттиз саккизинчи сессияси бўлиб ўтди. Сессияда халқ депутатлари туман Кенгаши депутатлари ва сессияга алоқадор ташкилотлар раҳбарлари иштирок этишди.\nСессия ишига туман ҳокими, халқ депутатлари туман Кенгаши раиси Баҳодир Баҳрамов раислик қилди. Сессияда кун тартибига киритилган 8 та масала кўриб чиқилди.\n1.Жиноят ишлари бўйича Булунғур туман суди раиси Г.Негматовнинг 2021 йил 2-чорак давомида одил судловни амалга ошириш борасида бажарилган ишлар юзасидан ахбороти тўғрисида\n2.Жомбой туманлараро Иқтисодий суди раиси Н.Турсунованинг суд томонидан 2021 йил 2-чорак давомида амалга оширилган ишлари юзасидан ахбороти тўғрисида.\n3.Фуқаролик ишлари бўйича Жомбой туманлараро судининг раиси Ж.Файзуллаевнинг Фуқаролик ишлари бўйича Жомбой туманлараро судининг 2021 йил 2-чорак давомида амалга оширган ишлари юзасидан ахбороти тўғрисида.\n4.Булунғур туманида мавжуд ижтимоий-иқтисодий ривожланиш ва асосий кўрсатгичларни 30 фоизга ошириш юзасидан амалий чора-тадбирлар дастурининг ижроси тўғрисида туман ҳокимининг биринчи ўринбосари Д.Ҳабибуллаев ҳисоботи.\n5.Булунғур тумани Адлия бўлими бошлиғи Ғ.Якубовнинг 2021 йил 2-чорак давомида амалга оширилган ишлари юзасидан ахбороти тўғрисида.\n7.Халқ депутатлари туман Кенгаши депутатлигига бўшаб қолган ўринларга ўтказилган сайлов натижалари тўғрисида туман сайлов комиссияси раиси А.Умматовнинг ахбороти ва сайланган депутатларнинг ваколатини тасдиқлаш ҳақида.\n8.Туман маҳаллий бюджетининг 2021 йил 2-чорак даромадлар прогноз режасининг ошириб бажарилган қисми ҳамда 2021 йил бошига сақланган эркин қолдиқ маблағи ҳисобидан ажратиладиган маблағлар тўғрисида (Ж.Нарзиев).\nСессия кун тартибига киритилган барча масалалар бўйича тегишли қарорлар қабул қилинди.


Жорж Крол АҚШнинг Ўзбекистондаги янги элчилигига танланди\n26 октябр 2021, Тошкент вақти: 02:15\nМарказий Осиëга кўп марта сафар қилган жаноб Кролнинг минтақадаги вазиятдан яхши хабардорлиги айтилмоқда.\nАҚШ ташқи сиëсатининг устивор вазифаси ҳисобланмиш Афғонистонда тинчлик ўрнатиш узоқ истиқболлигича қолаëтган¸ боз устига АҚШнинг Қирғизистондаги ҳарбий базаси тақдири қил учида қолаëтган бир кезда Вашингтон учун аҳамияти ошган Тошкентга янги элчи юборилади.\nЎтган ҳафта президент Барак Обама АҚШ Давлат котибининг Жанубий ва Марказий Осиё бўйича ёрдамчиси ўринбосари Жорж Кролни Америка Қўшма Штатларининг Ўзбекистондаги элчиси лавозимига тайинланди. Жорж Крол номзоди Сенат томонидан маъқуллангач, у Ўзбекистонга элчи бўлиб жўнаб кетади. Крол собиқ совет иттифоқи бўйича АҚШнинг нуфузли мутахассисларидан бири сифатида, Обама маъмуриятининг Марказий Осиёга қаратилган сиёсати меъморларидан бири, деб кўрилади.\nАҚШ Марказий Осиёда барқарорлик ва хавфсизликни кучайтиришга муҳим аҳамият қаратади, деган эди Жорж Крол ўтган йилнинг декабрида АҚШ Сенати Ташқи алоқалар қўмитасида бўлиб ўтган йиғинда.\n“Обама маъмурияти Марказий Осиёни АҚШ манфаатлари учун аҳамиятсиз бўлган ташландиқ минтақа, деб ҳисобламайди. Марказий Осиё минтақаси Қўшма Штатларнинг муҳим аҳамият касб этувчи хавфсизлик, иқтисодий ва сиёсий манфаатлари марказидадир. Биз бу масалага катта эътибор ва ҳурмат билан қарамоғимиз лозимдир ва Обама маъмурияти бу минтақага ана шундай ёндашувда бўлиш масъулиятини ўз зиммасига олган”, деган эди Крол жаноблари.\nБу йиғиндан бир неча ҳафта аввал эса, АҚШ Давлат котибининг Жанубий ва Марказий Осиё бўйича ёрдамчиси ўринбосари Тошкентда Ўзбекистон ҳукумати мулозимлари билан учрашиб қайтган эди.\nОзодлик радиосининг Марказий Осиё масалалари бўйича шарҳловчиси Брюс Панниэр АҚШнинг нуфузли дипломатларидан бири бўлмиш Жорж Кролнинг Тошкентга элчи этиб юборилаётгани Обама маъмуриятининг нафақат Ўзбекистон балки бутун Марказий Осиёга оид сиёсатида жиддий ўзгаришлар рўй беришидан даракдир, деб баҳолайди.\n- Бу Қўшма Штатлар Марказий Осиё билан муносабатларга катта эътибор қарата бошлаганини англатади, деган бўлардим. Жорж Крол жуда юқори мартабали дипломат ва кейинги пайтларда Марказий Осиё ва у ердаги сиёсатчиларга доир масалалар билан яқиндан шуғулланиб келди. У сўнгги пайтларда минтақага бир неча марта сафар қилди. Бу эса Давлат департаменти ва Обама маъмуриятининг Марказий Осиё, хусусан Ўзбекистон билан алоқалар муҳим аҳамият касб этишини эътироф эта бошлаганини кўрсатади. Авваллари АҚШнинг минтақа давлатларидаги элчилари биттасидан бошқасига кўчириб келинганини кўриш мумкин эди. Кролни¸ АҚШнинг минтақага қаратилган сиёсатидаги янги¸ қолаверса Обама маъмурияти ишонч билан қараётган шахс, деб аташ мумкин. Чунки айтганимдек, у бу минтақага тез-тез сафар қилган ва у ердаги вазият билан яқиндан таниш. Демакки¸ АҚШнинг Марказий Осиёга оид ташқи сиёсатида ўзгаришлар рўй бермоқда, дейди таҳлилчи Панниэр.\nКрол ўтган йил ноябрида Ўзбекистонга қилган ташрифи чоғида Вашингтон билан Тошкент ўртасидаги муносабатларни янги босқичга олиб чиқиш, айниқса¸ Афғонистондаги вазиятдан келиб чиқиб, бутун минтақадаги барқарорликни таъминлаш учун муҳимлигига алоҳида эътибор қаратган эди.\nЎзбекистонлик мустақил таҳлилчи Камолиддин Раббимов Кролнинг жорий йил май ойида Қирғизистон жанубидаги хунрезликлар арафасида Ўш ва Жалолободга бориб, ўзбек жамоатчилиги етакчилари билан учрашганини эслатар экан, юқори мартабали дипломатнинг ҳозир Ўзбекистонга юборилаётгани ҳам Тошкент-Вашингтон муносабатлари истиқболлари, ҳам минтақадаги барқарорлик учун айни муддаодир, дейди.\n- Менинг назаримда¸ Қирғизистон воқеаларидан кейин Ўзбекистоннинг минтақадаги мавқеи ўзгараяпти. Шу фонда¸ АҚШ Ўзбекистон билан муносабатларни янги даражага кўтаришни қулай фурсат деб билишаяпти. Энди АҚШ ва Ўзбекистон муносабатлари ревизия қилинади. Бир ҳафта олдин АҚШ нинг бир қанча университет профессорлари бир мақола ëзиб¸ Марказий Осиë минтақасининг хавфсизлиги кўпроқ Ўзбекистонга боғлиқ эканлиги намоëн бўлди Қирғизистон воқеалари соясида¸ деган бир хулосани айтишди. Менимча¸ мана шу тафаккур кейинги пайтда Америка маъмурияти томонидан кучайиб бораяпти. Ўйлайманки¸ муносабатлар қийинчилик билан бўлса-да¸ аста-секинлик билан кучайиб боради¸ дейди Камолиддин Раббимов.\nКрол Ўш ва Жалолободга қилган ташрифи чоғида маҳаллий ўзбек жамоатчилиги вакиллари билан учрашиб, уларнинг минтақада миллатларо низо чиқиши мумкинлиги ва ўзбекларга нисбатан таъқиблар кучаяётганига оид хавотирларини муваққат ҳукумат етакчиларига етказишни ваъда қилган эди.\nБу учрашувдан кўп ўтмай Қирғизистон жанубида рўй берган миллатлараро низода 2000 дан ортиқ одам ҳалок бўлди.\nВоқеаларни Ўшдан туриб ёритган Озодлик радиоси таҳлилчиси Брюс Панниэр қонли воқеаларнинг асосий қурбонлари ўзбеклар бўлгани ва муваққат ҳукуматнинг хунрезликнинг олдини олишга етарли ҳаракат қилмагани шубҳасиздир, деган фикрда. Боз устига референдум ўтиб бўлганига қарамай¸ муваққат ҳукумат томонидан ўзбекларнинг муаммоларини ҳал этиш борасида жиддий қадамлар қўйилмаётгани нуқтаи назаридан, Кролнинг Ўзбекистонга элчи этиб юборилиши ўзига хос рамзий маънони ташийди, деб фикрини ривожлантиради Озодлик таҳлилчиси.\n- Унинг бир ой аввал Қирғизистон жанубида бўлиб қайтгани ва энди Ўзбекистонга элчи этиб юборилаётгани минтақадаги вазиятга жиддий эътибор қаратилаётганига яна бир ишорадир. Бундан ташқари, Кролнинг Жанубий Қирғизистондаги ўзбек жамоатчилиги вакиллари билан учрашгани ва энди Ўзбекистонга элчи этиб тайинланаётганида ҳам ўзига яраша рамзий маъно бор. Буни Қирғизистон ҳукуматига Қўшма Штатлар Ўзбекистон билан алоқаларга муҳим аҳамият қаратиши ва Қирғизистон жанубида рўй берган хунрезлик қабул қилиб бўлмайдиган ҳолатдир, қабилидаги ўзига хос бир жиддий огоҳлантирув, деб ҳам аташ мумкин, дейди Панниэр.\nҚирғизистондаги беқарор сиёсий вазият, таҳлилчиларга кўра, АҚШнинг Манас аэропортидаги ҳаво базаси тақдирини шубҳа остига қўймоқда. АҚШ Давлат котибининг Жанубий ва Марказий Осиё бўйича ёрдамчиси ўринбосари лавозимини эгаллаб келган Кролнинг Ўзбекистондаги элчи сифатида бажариши кутилаётган асосий вазифалардан бири ана шу муаммони ҳам ҳал этиш бўлади, дейди таҳлилчи Камолиддин Раббимов.\n- Менимча¸ Жорж Кролнинг элчи бўлиб келиши Ўзбекистоннинг Қирғизистондаги ва Афғонистондаги муаммоларга бўлган эътиборини кучайтиришга ҳаракат¸ деб ўйлаш мумкин. Гап шундаки¸ Қирғизистонда геосиëсий ва ички сиëсий барқарорлик йўқлиги мутлақо намоëн бўлди. Мана муваққат ҳукумат бир неча марта очиқчасига у ëки бу ҳолатларда АҚШ нинг Қирғизистондаги базаси ҳайдаб чиқарилиши мумкин¸ деган сигнал берди. Бундан ташқари¸ ҳали Афғонистонда барқарорлик ўрнатилишига анча бор. Менимча¸ мана шу вазифаларнинг ҳаммаси янги элчи олдида туради. У имкон қадар Ўзбекистоннинг потенциалини шу муаммоларни ҳал қилишда ҳамкорликка даъват қилади¸ дейди Камолиддин Раббимов.


01:59 24 Октябр 2020\n14:16 07.10.2020 (Янгиланган 14:33 07.10.2020) Ҳавола олиш\nБизда кино олинг - МДҲ давлатлари хорижий кинокомпанияларга ўз ҳудудида кино суратга олгани учун қанча компенсация тўлайди.\nЯқинда Ўзбекистонда ҳам хорижий кинокомпанияларга Республика ҳудудида кино суратга олгани учун харажатларнинг бир қисмини қайтариш ва 20 % компенсация тўлаш ҳақида қарор қабул қилинди.\nУшбу тажриба дунёда кенг қўлланилади. Чунки хорижий компания кино суратга олганда мезбон давлат иқтисоди ҳам фойда кўради. Ундан ташқари ушбу кино дунё экранларига чиққанида - мамлакатга сайёҳларни жалб қилиш учун қўшимча реклама ролини ҳам ўйнайди. Шу сабабли кинога олинаётган ҳар бир давлат ўзини маданиятини ва жозибадорлигини кўрсатишга ҳаракат қилади.\nМДҲ давлатларида хорижий кинокомпанияларга 20%дан 40%гача компенсация тўланиши мумкин. Батафсил инфографикамизда томоша қилинг.


МДҲ ўйинларида ўзбекистонликлар рақибларини доғда қолдиришмоқда - 06.09.2021, Sputnik Ўзбекистон\nҚозонда бўлиб ўтаётган илк МДҲ ўйинлари доирасида Ўзбекистон терма жамоаси бир кунда 27 та медални қўлга киритди. 06.09.2021, Sputnik Ўзбекистон\nТОШКЕНТ, 6 сентябрь – Sputnik. Россиянинг Қозон шаҳрида ўтказилаётган МДҲ ўйинларининг навбатдаги куни Ўзбекистон вакиллари учун жуда омадли келди. 5 сентябрь дастуридаги баҳсларда терма жамоа аъзолари 27 та медални қўлга киритди. Бу ҳақда Миллий олимпия қўмитаси матбуот хизмати хабар бермоқда.Медаллар бокс ва белбоғли кураш бўйича қўлга киритилди. Ўзбекистонлик спортчилар ҳар икки спорт тури бўйича 7 тадан олтин медалга эга чиқишди. Бундан ташқари, 12 та кумуш ва 1 та бронза медал делегация ҳисобига ёзиб қўйилди.Бундай улкан натижадан сўнг Ўзбекистон вакиллари жами 14 та олтин, 14 та кумуш ва 8 та бронза медали билан умумжамоа ҳисобида иккинчи ўринга кўтарилиб олди.\nбокс, миллий олимпия қўмитаси, қозон шаҳридаги мдҳ ўйинлари\n© Sputnik / Максим Богодвид / Фотобанкка ўтишПредставители команды Узбекистана на церемония открытия I Игр СНГ\nҚозонда бўлиб ўтаётган илк МДҲ ўйинлари доирасида Ўзбекистон терма жамоаси бир кунда 27 та медални қўлга киритди.\nТОШКЕНТ, 6 сентябрь – Sputnik. Россиянинг Қозон шаҳрида ўтказилаётган МДҲ ўйинларининг навбатдаги куни Ўзбекистон вакиллари учун жуда омадли келди. 5 сентябрь дастуридаги баҳсларда терма жамоа аъзолари 27 та медални қўлга киритди. Бу ҳақда Миллий олимпия қўмитаси матбуот хизмати хабар бермоқда.\nМедаллар бокс ва белбоғли кураш бўйича қўлга киритилди. Ўзбекистонлик спортчилар ҳар икки спорт тури бўйича 7 тадан олтин медалга эга чиқишди. Бундан ташқари, 12 та кумуш ва 1 та бронза медал делегация ҳисобига ёзиб қўйилди.\nБундай улкан натижадан сўнг Ўзбекистон вакиллари жами 14 та олтин, 14 та кумуш ва 8 та бронза медали билан умумжамоа ҳисобида иккинчи ўринга кўтарилиб олди.


Posted on 01/22/2015 by TURONZAMIN\nБухороликларнинг одатлари шундайми ё беклар шундай қилишадими, тўй оши тарқалгач кечга яқин узоқ-яқиндан келган полвонларни кенг бир меҳмонхонага жамлашди. Мулла Ислом етакчилигида Саримсоқ полвон ҳам шу хонага кирди. Жой етишмаганлигидан, пойгакда қисилиброқ ўтириб қолишди. Тўрда Бухоронинг полвон талабида келган йирик амалдорлари ва номдор кишилар ўтиришарди.\nМеҳмонларга қайтадан дастурхонлар ёзилиб, устига турли-туман ноз-неъматлар уйиб ташланди. Ҳар бир меҳмонга бир косадан гулоб тортиб, ортидан чой берилди. Ошдан кейин озроқ гурунглашиб ўтиришди: тўрдагилар одоб сақлаб пастроқ овозда. қуйироқдагилар бетартиб ва баландроқ овозда. Полвонларнинг гурунги гурунгдан кўра бир-бирларини чандишга ўхшаб кетарди.\nБир маҳал юқорироқда ўтирган қоп-қора, давангир бир полвон Саримсоқ полвонга ишора қилиб:\n– Ин писар аз кужо (Бу бола қаердан келди)?-деди шеригига мазаҳлаш оҳангида.\n-Намедонам,-шоп мўйловли шериги бепарво елка қисди.-Мумкин сахрои аст (Билмайман, балки саҳроидир).\n– Биз Ёзкечувданмиз, полвон ака,-Мулла Ислом тилларига тушунди шекилли, босиқ жавоб берди.\n– Ёзкечу… -қора давангир энди ўзбекчалаб сўради.-Бу шаар қаерга?\nТўрдаги оққувадан келган, қора соқолли, зарбоф тўнли киши негадир Саримсоқ полвонга тикилиб қолди. У анчадан буён полвонлар орасидаги ҳар хил олди-қочди гап-сўзларни эътибордан қочирмай ўтирарди.\n– Ёзкечув шаҳар эмас, -деди Мулла Ислом.-Жиззах ва Самарқанд оралиғидаги кенг бир даштнинг номи.\n– Даштдан келлизми? Бухўрўга бекор бўрмўй деб бир қўп сўмўн кетирибсиз-да.\nМулла Ислом жавоб қайтаргунича бўлмай шоп мўйловли пайров қилди:\n– қўний сўмўн, акун, қўп бўшку.\n– қўп бўш дедизми.-ўзбекча билан тожикчани аралаштириб илиб кетди қора давангир.-Уннўй бўлса ичига чист? Елме (Ундай бўлса ичидаги нима? Елми?)\nАтрофдагилар хиринглашиб кулган бўлишди. қора давангирнинг гапи мазмунини Саримсоқ полвон ҳам тушунди. Бу камситишлар айилдай ботса-да, тишини тишига босиб, чидаб ўтирди. Тўйларда бунақа бетамизликлар бўлиб туради. Жўжани эса кузда санайдилар.\nЗоминда бўлган бир воқеани эслади.\nЎшанда эски ошначиликлари сабаб, тўй қилувчи Коризқудуқдан Жўра жебачини ҳам алоҳида айттирган эди: «Юртидаги кўпкаридўз полвонларни ҳам олиб келаверсин»-дебди у. Жўра жебачи ўзига фақат Саримсоқ полвон билан Назар полвонларни ҳамроҳ қилди. Бир ярим кун йўл юриб, не орзуларда тўйхонага етиб келишди.\nТўй эгаси думбулроқ одам эканми ё кўзига жуда ночор кўриниб кетганми, ҳали дастурхон ёзилиб, чой-пой берилмай туриб-оқ, Жўра жебачига писандали гап отди:\n-Коризда полвон зоти қуриганми, калласини тўрғайникидай қилиб, манавуни олиб келибсан?!-деди Назар полвонга қўлини бигиз қилиб.\nНазар полвонни-ку, қўяверинг, унга қўшилиб Жўра жебачи ҳам, Саримсоқ полвон ҳам ўсол бўлиб қолишди. Лекин биронталари чурқ этиб оғиз очишмади. Тантиликка Назар полвон ҳам без бўлиб ўтираверди. Шунда кексароқ бир киши, балки тўй эгасининг яқин қариндошларидандир, уни жеркиб ташлади:\n– Ўлишига чидасанг қўй қил, ейишига чидасанг тўй қил, ҳў-ўв бойбачча! Тўйингга келган одамдинг калласи билан нима ишинг бор, аҳмоқ!! Ҳе ўл-э, буйтиб тўй қилмай!!!-Тўй эгаси ҳол қўйганини фаҳмлаб ташқарига чиқиб кетгач, у Назар полвон ва шерикларига узрҳоҳлик қилди. –Бой ўзи оқкўнгил одам. Баъзан ҳозиргидай асов гапларини эшитиб, ҳазилми-чинлигини ўзимизам ажратолмай қоламиз. Унинг ўрнига сизлардан биз узр тиладик-бир қошиқ қонимиздан кечинглар, меҳмонлар…\nМезбонларнинг ялиниб-ёлворишларига биронталари жавоб бермади. Нима ҳам дейишарди? Гурунгдан файз кетди. Тунда эса Назар полвонга уйқу ҳаром бўлди. Тун бўйи отига қараб чиқди: ем берди, таради, қашиди, совутди-билганини қилди. Эртасига кўпкари бошланарда Саримсоқ полвонга секингина шипшиди:\n– Мен олган улоқди тортманг, Полвон, илтимос…\nБусиз ҳам Саримсоқ полвон унинг улоғини тортмасди. Четдаги кўпкариларда уруғи ёки миллатидан қатъий назар. Ёзкечув полвонлари олган улоққа даф қилмасди. Аксинча, маррагача уларни иложи борича қўриқлашга интиларда. Буни Назар полвоннинг ўзи ҳам биларди. Ҳар эҳтимолга қарши тайинлади, шекилли. Лекин мадад сўрамади: бунга ғурури йўл қўймаганини Саримсоқ полвон тушунди.\nШу кўпкарида тўй эгаси юзта улоқ берди. Шундан ўттиз улоқни Назар полвон, йиригма тўртттасини Саримсоқ полвон, ўн олтитасини Жўра жебачи олиб қўйди. Улар бундан кўпроғини ҳам олишлари мумкин эди: уч полвон уч томондан йўлбарсдай ташланиб турганида, майдондагиларнинг бирортаси туриш беролмай қолишганди. Кечаги гапнинг иситмаси ҳануз тарқалмаганига қарамай, Саримсоқ полвон билан Жўра жебачининг инсоф чегарасидан чиққилари келмади.\nКўпкари тарқагач бировнинг турткиси биланми ё ўз ақли биланми, ҳар қалай, тўй эгаси жамоат олдида қуллқ қилиб, Назар полвондан узр сўради. Ҳаммаларини уйига қайтариб кетиб, қайтадан меҳмон қилди. Эртасига Назар полвоннинг олдига «узр моли»-бир даста сарпо қўйиб, иззат-ҳурмат билан йўлга кузатди…\nҚора давангир билан шоп мўйловли полвонлар ҳазилимиз тўрда ўтирган зоти шарифларга малоллик келтирмас, деб ўйлашганди. Бироқ кейинги гапидан зарбоф тўнли қора соқолнинг энсаси қотиб, сезилар сезилмас афтини буриштирди. Давра баковули сергак эди. Буни дарҳол пайқади ва ҳангома жиловини қўлга олишга шошилди:\n– Бухоромизнинг соябони бўлмиш зоти олийлар!-деди ўрнидан тураркан қўлларини кўксига босганича тўрдагиларга эгилиб.-Муҳтарам тақсирлар! Ижозатлари бўлса, тўй дастурхонига фотиҳа ўқисак. Бадаз полвон танлашни ихтиёри олийларига ҳавола қилсак. Мана, тўйга ташриф буюрган полвонларимиз қаршингизда ўтиришибдилар, барчалари хизматларинингизга мунтазирлар…\nБаковулнинг таклифи билан давра оқсоқоли дастурхонга фотиҳа ўқиди. Кейин зарбоф тўн кийган қора соқолли киши майин кулимсираб гап бошлади:\n– Бизда ҳам уч-тўртта кўпкарибоп чўбирлар борлигини бундаги муҳтарам зотларнинг аксарияти биладилар. Агар тақсирларнинг ижозатлари бўлса, олдиндан биров билан келишиб қўйилмаган бўлса, бизга пойгакда ўтирган даштлик полвонни марҳамат қилсалар. Тўғри, бу полвон тақсиримизнинг озроқ ёшликлари бор экан. Чопаверсалар, ўрганиб ҳам қоларлар…\nҚачондан бери ёнидагиларга гап бермай кариллаб ўтирган машҳур полвонларнинг дами ичларига тушиб кетди. Шунча полвонлар ичида келиб-келиб ўзини танлаган бу одамнинг кимлигини Саримсоқ полвон билмасди. Ўзини тутиши ва кийинишидангина унча-мунчалардан эмаслигини пайқаса бўларди. Шунинг учун: «Бу ерда, балки, биздан бошқа ҳам даштликлар бордир, қора соқолли ўшалардан бирини айтгандир», деган фикрда индамай ўтираверди. Мулла Исломнинг бошқаларга сездирмаслик учун секингина туртиб қўйганига ҳам эътибор бермади.\nҚора соқолли полвонни ўзи танлагач, ҳеч ким «Буниси бўлмайди, буни олинг», деб айтолмади. У иддоага ўрин қолдирмаган эди.\n– Шериги бизни одам, бурун ҳам чўбирларимизди миниб чопганлар,-деди ёнидаги банорас тўнли киши гапини қисқа қилиб.\nҚора давангир билан шоп мўловли полвонга улардан кейингина талабгор чиқди. Бошқа полвонлар ҳам шу тариқа «эгали» бўлиб кетишди. Зарбоф тўнли киши ҳали ташқаридаликларидаёқ банорас тўнли шериги билан маслаҳатлашиб, Саримсоқ полвонга талабгор бўлиб қолганини ҳеч ким билмасди. Унисига керакли ахборотни Мулла Ислом етказганди. Зарбоф тўнли киши ичкарига анчайин, тўй эгаси бўлган бекка ҳурмат юзасидангина кирганди…\nБухоронинг аллақайси жин кўчасидан ўтаётганларида Мулла Ислом Саримсоқ полвонга секингина шивирлади:\n– Хомийингиз кимлигини биласизми, Полвон?\n– Йўғ-а, ким ўзи у?\n– Жўрабек деганлари шу киши бўлади. Амирдинг мовуни. Бухоронинг ўзида ўн битта меҳмонхонаси бор.\n– Шундан катта одам келиб-келиб мени танлаганига тушунмайроқ турибман. Нима гап ўзи?\n– Ҳеч гап йўқ. Мен Абдуллабекка шунчаки баъзи нарсаларди шипшитиб қўйувдим. У айтган бўлса керак-да…\nУларни бир-бирларидан ажратмаслик мақсадида Жўрабекнинг уйига яқинроқ меҳмонхоналаридан бирида қолдириб, ўзлари хайрлашишди. Эртасига тонгдаёқ иккала бек яна бирга келишди. Бомдод намозини жамоат бўлиб ўқишгач, шу ерда енгил-елпи тамадди қилишди ва тўйхонага йўл олишди.\nКўпкари ўтказиладиган жой теп-теккис майдон. Одам туманот. Отлар одамлардан ҳам кўпроққа ўхшарди. Бир четда баланд қилиб чортоқ қурилган. Чортоқнинг ортига юзлаб аравалар ярим доира қилиб тизиб қўйилган. Уларнинг устида ҳам ғиж-ғиж одам. Ортларида арава шотиларига қаторлаштириб боғланган отлар. Боя тўйхонанинг бир четида хофизлар хониш қилишаётганди. Бу ерда ҳам яллачи-қизиқчилар ҳунар кўрсатишяпти. Ёнида турли буюмлар, егуликларнинг чакана савдоси- чинаккам бозор.\nЧортоққа яқин боришгач ҳаммалари отдан тушишди. Жўрабек имлаганми, Саримсоқ полвоннинг отини совутиб туриш учун тобгирлари олиб кетишди. Ўзини эса бир четга ўтқазиб тайинлади: «Бухорога биринчи келишингиз экан. Ҳозирча майдонга тушмай уни четдан кузатиб туринг. Бизнинг полвонларнинг чопиш адисларини* синчиклар ўрганинг. Мен қайтиб келгунимча шу атрофда бўлиб туринг».\nАбдуллабек Мулла Исломнинг отини ўзида қолдирди. «Сиз тушаверинг», деган маънода майдонга имлаб кулимсиради. Жўрабек иккаласи аркони давлат** учун қурилган чорпоя томонга йўл олишди…\nКўпкари бошланди. Саримсоқ полвон нафасини ичига ютиб кузата бошлади: одатдаги кўпкари. Фарқи- чавандозлар ҳам, томошабинлар ҳам у кўрган кўпкарилардан чандон кўп эди. Биринчи улоқни қора давангир олганини кўриб, эти қизий бошлади. Иккинчисини қандайдир нотаниш полвон олди. У полвон танлаш маросимида кўринмовди. Шунда англадики, бу маросимга узоқдан келган ва оти йўқ полвонлар қатнашаркан. Талабгорлар ҳам шунга яраша доимий полвони йўқ беклар экан. Узоқдан келган ёки беклар танлайдиган полвонларни кўриб қўйиш учун анчайин қизиқиб кирганлар нисбатан жуда озчиликни ташкил қилса керак.\nУчинчи улоқни Мулла Ислом олди. Буни кўриб Саримсоқ полвон қувониб кетди. Чунки Ёзкечувдаги кўпкариларда бир-икки марта унинг улоғини ҳеч бир қийинчиликларсиз ўзи олиб қўйган эди. Демак, бухоролик полвонлар билан ҳам тайсалламай тортишаверса бўларкан…\nМулла Ислом улоқни анча машаққат билан олди-ю, четга чиққач бор овози билан гуркираб:\n– Пў-ў-ўшт!!-деб бақириб кетди.\nЖавобан аркони давлат ўтирган чорпоядан Абдуллабекнинг шодон қийқириғи эшитилди:\n– Ҳа-а довшингдан аканг!! Шуйтиб довушингди чиғориб тур-да, чироғим!\nОт эгаси билан чавандоз бир-бирларини шундай қутлашди. Чавандоз билан от эгаси бир-бирларини шундай суяшди. От эгаси билан чавандоз бир-бирларини руҳлантиришди! Чавандоз билан от эгаси…\nКимдир Саримсоқ полвоннинг елкасидан секингина ушлади. У ўгирилиб қараб, жилмайиб турган Жўрабекни кўрди ва сакраб ўрнидан турди. Бекнинг орқасида гижинглаган саманнинг жиловидан ушлаб тобгири турарди, миниб келганидан бошқа от.\n– қалай, Полвон, тушаверасизми?-сўради у майдонни кўрсатиб.\n– Албатта, бек ака.\n– Отнинг айил-пуштонини қайта кўрасизми ё тобгирларнинг тортганидан қаноатланасизми?\n– Ўзим тортганим тузук, бек ака.\nУнинг хушомадсиз, ортиқча тавозе ва такаллумсиз, оддийгина «Бек ака» дейиши Жўрабекка хуш келди. У асли Бухоролик эмасди. Шу туфайли Саримсоқ полвон сиймосида даштларда от суриб юрган ўз эллатдошларини кўргандай бўлди. Атрофдаги талатўп олағовурга қарамай, юрагида ширингина бир соғинч туйди. «қизиқ, -ўйлади у. –Тавозе ва ортиқча такаллум ҳам кишининг жонига тегаркан-а? Буни ўзинг пайқамай ҳам юравераркансан…»\nСаримсоқ полвон от абзалларини қайта жойлаштириб, айилини кўтариб-кўтариб тортганида отнинг олдинги оёқлари ҳам кўтарилиб-кўтарилиб туша бошлади. Буни кўриб Жўрабекнинг отга ичи ачидими:\n– Бас, бас, Полвон,-деди кулиб.\nУ узангига оёқ қўйиб, эгарга енгилгина ўтирди ва Жўрабекдан фотиҳа тилади:\n-Отингизди миндим, Бек ака, фотиҳангизди аямасангиз…\nЖўрабекка Саримсоқ полвоннинг бу одати ҳам маъқул бўлди. Одатда аксарият полвонлар эгарга ўтиришади-ю, от эгасига юзингда кўзинг борми демай, тасира-тусур майдонга уриб кетишади. Шунинг учун айни ҳолатида мавқеига унчалик мос тушмаса-да, бажонидил кафтларини ёзиб, унга сидқидилдан оқ йўл тилади. Бекнинг қўл очиб турганини кўрганлар ҳам юзларига фотиҳа тортдилар…\nУ майдонга тушган пайтда тўдадан улоқни қора давангир олиб чиққанди. Унчалик узоқлатмаёқ Саримсоқ полвон етиб олиб, улоқнинг олдинги оёқларидан ушлади. Синаш учун бир-икки марта бўштоброқ тортқилади.\nҚора давангир уни майна қилиб кула бошлади:\n– Тўрт, сахройи, тўрт улўғний!\n– Маҳкамроқ бўлинг, Полвон ака!\n– Тўртавер сахройи…\nСаримсоқ полвон яна озгина ёнма-ён боргач, ҳарифи ўзини умуман менсимаётганини пайқади. Вақтни бекорга ўтказмай, унинг шу қусуридан фойдаланмоқчи бўлди: бутун кучини билагига йиғиб, улоқни зарб билан тортди ва «шип» этказиб суғуриб олиб қўйди. Шўрлик ҳарифи улоғининг тақимидан қандай чиқиб кетганини даъфатан сезмай ҳам қолди. Бундай бўлишини асло кутмовди. Маррага учиб кетаётган рақиби ортидан жон ҳолатда отини қамчилади. Аммо фойдаси бўлмади. У дум тутқазмай улоқни элтиб сомонга ташлади.\nҚайтиш маррасида ҳам Саримсоқ полвон тўдага кирмади. Улоқни олдириб қўйгани ҳарифига қанчалик алам қилганини билиб турарди. Демак, у ўлиб қутулиб бўлса ҳам улоқни тўдадан олиб чиқади. Шунда келин кўпкарида Мавлон полвоннинг митанликларга қўллаган усулидан фойдаланмоқчи бўлди. Ҳам ўзини, ҳам отини қийнаб сурдакка кирганидан кўра, ҳарифининг нақдинасини қўлидан юлиб олиб, «сахройи»ларнинг кимлигини унга кўрсатиб қўйиши маъқулроқдай туюлди. Тўданинг чиқиш тарафига ўтиб, қулай фурсатни пойлаб турди.\nҲаммаси у ўйлагандай бўлиб чиқди: қора давангир тўдадан узилди-ю, тақимидаги улоқ томони билан Саримсоқ полвонга рўпара келиб қолди. Гўёки улоқни ўзи олиб келиб «торт» дегандай бўлди.\nҚора давангир олдинги олдирганини бари бир тасодифга йўйган шекилли, Саримсоқ полвонга ҳануз менсимайроқ қарарди. Аммо бу гал улоғини етарлича маҳкам тутиб келаётгани кўриниб турарди. Саримсоқ полвон унинг димоғи баландлигига парво қилмай, улоқнинг олдинги оёқларидан сиқиб ушлаб, баравар от чоптириб кетаверди. Йўл-йўлакай амаллаб, улоқни тақимига яхшилаб босиб олди-да, иркилмай отнинг бошини шартта ён томонга бурди. Ҳарифининг оти ўз залвори билан олдинга суриб ўтиб кетди. Саман ҳам қаттиқ силкиниб бир чайқалди-ю, дош бериб, ўзини тутиб қололди. Улоқ эса Саримсоқ полвоннинг тақимига ўтди. қора давангир аламидан ўкириб юборди. Саримсоқ полвон у ёқ-бу ёғидан ўраб келаётганларга чап бериб кетатуриб, улоқни ўнглаб олди ва маррага етказиб келди…\nКейинги улоқни тўдадан Мулла Ислом олиб чиқди. Шоп мўйловли полвон билан қора давангир ундан олиб қўядиган бўлгач, Саримсоқ полвон ёнига киришга мажбур бўлди. Мулла Ислом у эшитадиган овозда:\n– Улоқди сиз олинг, мендан бари бир олиб қўйишади,-деди астойдил .-Улар пайимизга қаттиқ тушишди.\n– Оралиққа ҳеч кимди киритмай, маррагача ёнма-ён борамиз,-далда берди у. –Улоқди сомонга ўзингиз ташлайсиз.\n– Бунинг иложи йўқ, сурдакларда отим толиқиброқ қолди. Улоқди қўлдан чиқармасликди ўйласак, олинг!\nМулла Ислом вазиятни тўғри баҳолаганди. Саримсоқ полвоннинг таклифига кўнмаслиги ва яна озроқ тайсалланишса ўровга тушиб қолиб, аҳволлари бадтар ночорлашиши мумкинлигини сезганидан, улоқни қўйиб юборди. Энди Саримсоқ полвоннинг уни маррага элтиб ташлашдан бошқа иложи қолмади.\nЧавандозларнинг авжи тобора баландлашиб борарди. Икки полвон тортишиб бир жойда озроқ туриб қолишса, лаҳзадаёқ атрофини тумонат одам ўрарди. Фақат кучли полвонлар билан кучли отларгина орани ёриб чиқолишарди. Уч марта кетма-кет улоқ чиқаргач Саримсоқ полвон отини аяб тўдага урмай қўйди. қора давангир билан шоп мўйловли полвонни кўздан қочирмай, гала атрофида шунчаки томошабиндай айланиб юраверди.\nЯна икки-уч марта улоқ чиқарилди. Рақиблари бўлмагач, Саримсоқ полвон уларга даҳл қилмади. Бу орада самани анча тобига келиб, гала томонга уриниб қолди. Охирги улоқни Мулла Ислом олиб, отини алмаштириш мақсадидами майдондан чиқиб кетди. Ҳудди шу пайтда у қора давангир билан шоп мўйловли полвоннинг улоқни ўртага олиб кетишаётганини кўриб қолди. Ҳаялламай ортларидан от қўйди.\nАфтидан улар «сахройи»нинг ўзларига чалкашмай қўймаслигини билиб олган эдилар. Шунинг учун маррага талашиш-тортишишсиз кетишаётганди. Бунда қандайдир тил бириктирув борлигини ҳар қандай гўл чавандоз ҳам сезиши мумкин эди. Тортишишса ҳам маррага яқинлашиб тортишишини Саримсоқ полвон пайқади. Балки совринга тенг шериклик шарти билан сомонга баравар ташлашар ёки биттаси улоқни шундай қўйиб юбора қолар. Кўпкарида бунақа ўйинлар ҳам бўлиб туради. Бироқ йўлини қилиб маррагача чинакам тортишиб борганлигига кўпкари ҳакамларини ишонтириш керак. қолаверса минглаб томошабинлар бор. Улар учун ғалабадан кўра ҳалоллик муҳимроқ.\nБухоролик полвонларга, энди, совриннинг кераги бўлмай қолганди. Полвоннинг қахрамонига йўлиқишганини, ниҳоят, англаб етган эдилар. Энди уларга совриндан кўра, нима қилиб бўлса ҳам, қандайдир келгинди болакайдан улоқни олиб қолиш сув билан ҳаводай зарур эди. Аксинча, от эгалари олдида ҳам томошабинлар олдида ҳам обрўлари бир пул бўлиб қоларди…\nСаримсоқ полвоннинг назарида шоп мўйловли полвонга нисбатан давангири бақувватроқдай туюлди. Шу туфайли саманини у тарафдан тақаб бориб, тенглашгач, отининг бўйнига ётиб олди. Бунақа ўлармонликни кўрмаганми, бир муддат уни нима қилишини давангир ҳам билмай қолди. Саримсоқ полвон учун бу муддат катта иш берди: бир-икки уринишдаёқ улоқни шоп мўйловлининг қўлидан чиқариб, тезда пастга ташлади ва қора давангир ушлаб келаётган орқа оёқларидан бирини бор кучи билан ўзига тортди. Улоқнинг асосий қисми ҳарифининг тақимидан суғурилиб озроқ тепага кўтарилди-ю, бутунлай тортиб олишнинг имкони бўлмади.\nқора давангир саросимада вақтдан ютдирганнини, аммо имконияти ҳали бой берилмаганини англади. Эпини топиб Саримсоқ полвон жингиртоб қилиб тортганида қапишиб қолган отларни озроқ сурди-ю, амаллаб чап оёғини ҳам узанги-пузангиси билан улоқнинг устидан босиб олди. Буни у қандай эплаганини Саримсоқ полвон даъфатан англаёлмай қолди. Энди у, амалда, улоқни қарийб миниб ўтирарди. Бу ҳолатда уни анчайин чавандоздан тортиб олиш ҳам осон эмасди. Оти кучли бўлса, рақиби Саримсоқ полвонни судраб ағдариб кетиши ҳам мумкин. Боя саманини ён томонга буриб, улоқни олиб қолганида унинг оти не чоғли қудратга эгалигини бехато билиб олганди. Шунинг учун бу тарафидан кўнгли хотиржам эди.\nУлар тортиша-тортиша маррадан ўтиб ҳам кетишди. Чортоққа тақалиб борибгна отларини зўрға орқага қайтариб олишди. Отларнинг чопиш тезлиги ҳам сусайиброқ қолганди- икки зўр полвон орасида талаш бўлаётган улоқ бирортасининг илгарилаб кетишига имкон бермасди.\nЭнди бошқа чавандозлар ҳам уларга етишиб икки ёни ва ортларини ўраб олишди. Аввалги тортишувлардан улар орасида нимадир борлигини кўпчилик пайқаган шекилли, ҳеч ким улоққа даҳл қилмади. Натижада қизиқишиб, шунчаки томошабиндек эргашиб келишарди…\nБир маҳал Саримсоқ полвон қора давангирнинг оёғини секингина ўз саманининг биқинига тираётганини сезиб қолди. Гавдасини ҳам нариги тарафга қиялатиб олди. Демак ўнг томонига бурилмоқчи. Бундан ҳеч нарса йўқотмасди. қайтага ҳарифи тортқилаётган улоқ узанги ипига қаттиқроқ жойлашиб, чиқиб кетиш хавфини камайтирарди. Буни пайқаган Саримсоқ полвон ҳам ўша заҳотиёқ ўнг оёғини унинг айили ёнига қўйиб, гавдасини ён томонига ташлаброқ, олдида, бир-икки марта куч билан узиб-узиб тортди. Ҳарифининг оёғи биринчи тортганидаёқ юқорига кўтарилиб кетди ва шалоп этиб ўз отининг буюрига урилди-да, узангидан чиқиб кетиб яна кўтарилди.\nСаримсоқ полвон ўз оёғининг рақибиникидан узунроқ эканлигини сезиб қувониб кетди. «Энди бу давангир тамом бўлди», ўйлади у. Узангига оёғини қайта солиб олишига имкон бермаслик мақсадида, улоқни йўлига яна бир-икки марта узиб-узиб тортди. Оёғини унинг отининг биқинидан олмаган ҳолда сал нафас ростлагач, гавдасини яна ён томонга ташлаб, улоқни куч билан тортди. Ҳарифи ҳам гавдасини нариги тарафига ташлаброқ кетарди. Оғирлигининг асосий қисмини ўнг узангига туширганидан, узангидан чиқиб кетган оёғи гўё Саримсоқ полвонни тепмоқчидек бир ҳолатда ҳавода ликиллаб борарди.\nЭнди ўйинни охирига етказиш фурсати етганди. Яна бир марта куч билан тортганида улоқ ҳам ҳарифининг гавдаси ҳам Саримсоқ полвонга анча яқин келиб олди. Бўшаштирмай яна тортганди, давангирнинг бир оёғи отнинг эгаридан орқароққа, иккинчи оёғи узангига қаттиқ тиралиб, қўймичи эгардан кўтарилиб кетди. Билди-ки, эгари оғди. Шунинг учун оёғини дарҳол унинг отининг биқинидан олиб, саманининг бошини ён томонига бурди ва бор овози билан:\n– Чу-у-увв, жонвор!-деди.\nСаман ён томонига силтаниб ташланганида рақиби чалқанчасига ерга қулади. Эгари қорнига туриб қолган от бир четга қочди. Улоқ бутунлай Саримсоқ полвоннинг қўлига ўтди. Томошабинлар издиҳоми ҳайқириқ-қийқириқлари остида саманнинг бошини марра томонга буриб, учиб келаётганида ортидан ҳарифининг бўралаб сўкинаётганини эшитди. У атрофдаги оломонни ҳам унутиб, ўзини ўзи сўкмоқда эди:\n– Ман ахмўқ! Ман жинни! Ман савдойи ҳастам. Ва-а-аҳ, модаржон, шарманде шудам!!!\nСаримсоқ полвон рақибининг ҳали бери майдонга тушолмаслигини англади. Нафасини ростлаш ва отини алмаштириш учун ўзи ҳам майдондан чиқди. Тобгири кутиб турган экан, дарҳол отининг жиловидан ушлади.\n– Бошқа от кетирайму?-сўради у.\nБу орада Жўрабек келиб қолди. Афтидан у ҳурсанд эди. Ҳурсанд бўлмай-чи! Ташланган улоқ ҳали ўнтанинг нари-берисида-ю, тўрттасини унинг бир саманини минган полвон олиб ўтирибди. Ҳазилакам гапми бу!\n– Бизнинг Сангин полвонни хор қилиб юбордингиз-ку, Полвон,-деди у беозор ўпкаланиб.-Бошқалар билан ишингиз йўқ, уни пойлайсиз.\n– Кеча кўрдингиз-ку, Бек ака, қайтма дунёда бу. У ҳам мени хўрламоқчи бўлувди.\n– Ўша гаплар менга маъқул бўлган деб ўйлайсизми?\n– У тавбасига таянди. Гапимга кирсангиз, энди бундай қилманг, Полвон. Ҳар ҳолда у ҳам таниқли полвонлардан. Озроқ ҳавоси бор эди, дамини босдингиз. Бугун тўпчибошимизнинг* отларини минганди. У олиши муқаррар бўлган тўрт улоқдан бенасиб қилдингиз. Шунинг ўзи етарли жазо унга…\n-«Демак кечаги даврада тўпчибошиям ўтирган экан-да», ўйлади Саримсоқ полвон. Лекин бекнинг асл мақсадини тушунолмади. Нима демоқчи у? Сангин полвонга ачиняптими ё тўпчибошининг оти ҳам улоқ олишини истаяптими? Бунча пардага ўраб гапирмаса. Бунақа кўнгли бўш бек амирга қандай қилиб муовин бўлиб юрибди? У одамларни зиндонбанд қилиши, айбли-айбсиз кимларнидир тап тортмай жаллод қўлига топшириши керак. қандай бажаради бу вазифасини? Балки давлат ишларидан бўшаган пайтларида кўнгли шунақа юмшаб қолар? Одамзод қўй сингари бир терида неча семириб, неча озади, ахир!\nУнинг дилидан ўтаётганларни Жўрабек сезди шекилли, англашилмовчилик юз бермаслиги учун:\n– Сангин полвонга ачиниб ёки тарафкашлик қилиб айтмадим бу гапларни,-деди бояги-боягидай ёқимли жилмайиб.-Шунингдек, тўпчибошимизнинг оти улоқ олсин, дея лаганбардорлик қилишниям ўйламадим. қолганини ўзингиз фаҳмлаб оларсиз.\n«Ичимдагини беҳато топди-я,-ҳайратланди Саримсоқ полвон.-шунинг учун бекда у! Шунинг учун амирга муовин бўлиб юрибди. Озроқ ошириб қўйдим чоғи. Сангин полвонни отдан ағдармасам бўларкан асти. Улоқни эса олмай қўймасдим… Худонинг бир хом сут эмган бандасига шунчалик қасоскорлик қилишим инсофданмикан? Бек эътиборимни шунга тортмаяптимикан?..»\nЖўрабек гапга чечан эди. Ҳазил-ҳузул, латифагўйликни ҳам ўрнига қўяркан. Ундан-бундан гурунг қилиб, Саримсоқ полвоннинг кўнглидаги хижолатни тездаёқ тарқатиб юборди. Шундан кейингина оқ йўл тилаб жойига кетди. У эса тобгир келтирган бошқа отни миниб майдонга тушди.___________\n* Адис-усул, услуб.\n* Аркони давлат-давлат арбоблари, амалдорлар.\n* Тўпчибоши-сарой қўриқчиларининг бошлиғи.\nFiled under: 1.BOSH SAHIFA, Uzbek | Tagged: куз |\n« Мулоҳаза Ҳамдардлик »


Жамият 10:30 / 06.12.2019 4006\nШу кунларда Давлат божхона қўмитаси Контрабанда ва божхона қонунчилиги бузилишига қарши курашиш бошқармаси ходимлари, Фарғона вилояти божхона бошқармаси ҳамда Давлат хавфсизлиги хизмати ходимлари билан ҳамкорликда ўтказилган тезкор тадбир давомида Қўқон шаҳрида фуқаро М.И. бошқарувидаги «Кобальт» русумли автомашинани кузатувга олишди.\nДавлат божхона қўмитаси ахборот хизмати хабар беришича, мазкур автомашина фуқаро Н.Ю.нинг яшаш уйида тўхтаганидан сўнг, тадбир иштирокчилари томонидан белгиланган тартибда холислар иштирокида назоратдан ўтказилди.\nНатижада, автомашина юкхонасида салкам 99 миллион сўмлик турли номдаги тамаки маҳсулотлари ва умумий қиймати 48 миллион сўмдан ортиқни ташкил этувчи пиротехника воситалари борлиги аниқланди.\nШундан сўнг, тезкор тадбир давом эттирилиб, фуқаро Ш.З.нинг ҳам яшаш хонадони белгиланган тартибда назоратдан ўтказилди.\nТекширув давомида ушбу хонадон ертўласида умумий қиймати 937,7 миллион сўмлик тамаки маҳсулотлари ноқонуний сақланаётгани аниқланди.\nЎтказилган тезкор тадбир натижасида, умумий қиймати 1 миллиард 84 миллион сўмдан ортиқни ташкил этувчи турли номдаги жами 109 720 қути тамаки маҳсулотлари ва 288 195 дона пиротехника воситалари ашёвий далил сифатида олинди.


Иқтисодий тадқиқотлар ва ислоҳотлар маркази 2021 йил учун ҳудудларнинг ишбилармонлик фаолиятини таҳлил қилди — Review.uz\nИқтисодий тадқиқотлар ва ислоҳотлар маркази 2021 йил учун ҳудудларнинг ишбилармонлик фаолиятини таҳлил қилди\nМамлакатдаги иқтисодий вазиятни баҳолаш учун Иқтисодий тадқиқотлар ва ислоҳотлар маркази мутахассислари 2021 йил учун вилоят ва туман даражасида тадбиркорлик фаолияти ҳолатини баҳолашди.\nЎзбекистон иқтисодиёти учун 2021 йил муваффақиятли ўтди ва амалга оширилаётган ислоҳотларнинг асосий мақсадларидан бири - макроиқтисодий барқарорликни мустаҳкамлаш ва иқтисодий ўсишнинг юқори суръатларини сақлаб қолишда ҳал қилувчи аҳамиятга эга бўлди.\nЎтган йилги иқтисодий ўсиш суръати 7,4% ташкил этди, бу аввал прогноз қилинган 5-6% дан юқори ва 2020 йилда коронавирус пандемияси туфайли 1,6 % паст иқтисодий ўсиш фонида жуда таъсирли.\nЎзбекистон Республикаси ҳудудларида ишбилармонлик фаолияти таҳлили Марказнинг тезкор маълумотлар асосида (республиканинг барча соҳалари бўйича ўтказилган мониторинг, Давлат божхона қўмитаси, ДСҚ, МБ ва ЎзРХТБ) ҳисоблаб чиқилади.\nМониторинг натижалари шуни кўрсатдики, ўтган йил давомида республикада солиқ тушумлари ҳажми 2020 йилга нисбатан 23,5% га ошди. Шу билан бирга Хоразм (37,5%), Навоий (34,6%), Қашқадарё (31,7%), Тошкент (30,5%), Самарқанд (30,5%) вилоятларида ва Тошкент шаҳрида (31,6%) солиқ тушумларида сезиларли даражада ўсиш қайд этилди.\nСолиқ тушумларининг ўсишига тадбиркорлик фаолияти учун тенг шароитлар яратиш, тартибга солиш ва солиқ юкини изчил камайтириш, тартиб-тамоилларни автоматлаштириш ва солиқ қонунчилигига риоя қилиш тартибларини соддалаштириш ҳисобига эришилди.\nТаҳлил қилинаётган давр учун божхона тўловлари бўйича тушумлар 34,4%га ошди. Даромаднинг энг юқори ўсиши Жиззах (3,6 марта), Сирдарё (2,1 марта), Хоразм (1,9 марта), Самарқанд (57,9%), Қашқадарё (55%), Фарғона (54,5%) ва Наманган вилоятларида (48,7%) кузатилди.\nБожхона тўловлари тушуми ҳажмининг ўсиши ташқи савдо айланмасининг ошганлигини кўрсатади. Импорт таркибида машина ва ускуналар, саноат маҳсулотлари салмоқли улушга эга. Ушбу тенденция узоқ муддатда иқтисодий ўсишга ёрдам берадиган ишлаб чиқариш объектларини яратиш ва модернизация қилишни кўрсатади.\nДавлат божхона қўмитаси маълумотларига кўра, товарлар экспорти ҳажми йил бошидан буён ўтган йилнинг шу даврига нисбатан 36,6 фоизга ошди. Товарлар экспорти ҳажмининг ўсиши Самарқанд (58,9%), Жиззах (51,1%), Андижон (50,6%) вилоятларида, Тошкент шаҳрида (51,4%) таъминланди.\nЎзбекистон экспорти ҳажмининг ошиши саноат маҳсулотлари, озиқ-овқат маҳсулотлари, кимёвий моддалар ва қишлоқ хўжалиги маҳсулотларини экспортнинг ўсиш суръатлари билан изоҳланади.\nТаҳлил этилаётган даврда тижорат банклари томонидан берилган кредитлар ҳажми 27,7%га ошди. Берилган кредитлар ҳажмининг энг юқори ўсиши Тошкент (45,3%), Наманган (28,7%) вилоятлари ва Тошкент шаҳрида (40,4%) кузатилди.\nТижорат банклари томонидан бериладиган кредитлар ҳажмининг ошиши инвестиция муҳити ва тадбиркорлик тузилмалари фаолиятининг босқичма-босқич такомиллашиб бораётганидан далолат беради. Бу ўзгаришлар узлуксиз фаолият билан шуғулланувчи тадбиркорлар сонининг кўпайиши кўпайишини ҳам ўз ичига олади.\nБу даврда 96 505 та янги тадбиркорлик субъекти ташкил этилиб, уларнинг энг кўпи Самарқанд (10 475), Қашқадарё (8 958), Фарғона (8 799), Тошкент (7 704) вилоятларида ва Тошкент шаҳрида (16 140) рўйхатга олинган.\nТаҳлил қилинаётган даврда Ўзбекистон Республика товар-хом ашё биржасида тузилган битимлар ҳажми 62,2%га ошди. Биржа фаоллигининг сезиларли даражада ўсиши Бухоро (94,0%), Тошкент (70,7%), Хоразм (66,2%), Сирдарё (64,4%), Наманган (62,3%), Қашқадарё (60,5%) вилоятларида ва Тошкент шаҳрида (2,3 баробар) кузатилмоқда.\nБу ҳудудларда тузилган битимлар ҳажмининг ўсиши шакар, ем-хашак, қора металлар, бензин, техник пахта чигити, полиэтилен, дизел ёқилғиси каби товарлар савдосини кўпайтириш орқали таъминланмоқда.\n2021 йилда иқтисодиётнинг босқичма-босқич тикланаётганини Иқтисодий тадқиқотлар ва ислоҳотлар маркази томонидан ҳар ойда ўтказилаётган Ўзбекистондаги ишбилармонлик муҳитининг ҳолатини баҳолаш бўйича корхоналар сўрови натижалари орқали кўриш мумкин. Тадқиқот мамлакат бўйлаб ишбилармон доираларнинг кайфиятини акс эттиради.\nМарт ойида ишбилармонлик фаоллиги ўртача ўсишни кўрсатди – Иқтисодий тадқиқотлар ва ислоҳотлар маркази\nИнфографика: бизнес ва тадбиркорликни янада қўллаб-қувватлаш чоралари\nҲудудларнинг ишбилармонлик фаоллигининг март ойидаги асосий кўрсаткичлари\nЎзбекистонда Ишбилармонлик фаоллиги индекси февраль ойида 85 пунктга ошди\nБугун, 09:34 766\n12.05.2022 12:48 614


Masdar билан иккита қуёш электр станциясини қуриш бўйича шартномалар имзоланди — Review.uz\nMasdar компанияси билан Самарқанд ва Жиззах вилоятларида ҳар бири 220 МВт қувватга эга иккита фотоэлектр станциясини қуриш бўйича лойиҳа шартномалари имзоланди. Қурилиш 2022 йилнинг биринчи чорагида бошланади.\n12 июль куни Тошкент шаҳрида Бирлашган Араб Амирликларининг Masdar компанияси билан ҳамкорликда Самарқанд ва Жиззах вилоятларида қурилиши режалаштирилган иккита қуёш фотоэлектр станцияси учун лойиҳа келишувларини имзолаш маросими бўлиб ўтди.\nMasdar компанияси 2021 йилнинг май ойида ушбу тендер ғолиби деб топилди.\nАмирлик компаниясининг кучли томонларидан бири бу ҚФЭСда ишлаб чиқариладиган электр энергиясини 25 йил давомида ўзгармас тарифларда етказиб бериш таклифи бўлди. Шундай қилиб, компания томонидан Жиззах ҚФЭС электр энергиясини ягона электр тармоғига бир кВт. соати учун 1,823 АҚШ центи ва Самарқанд ҚФEС — 1,791 цент тарифида етказиб берилади.\nMasdar компанияси ушбу лойиҳаларга 300 миллион АҚШ долларигача инвестиция киритиши, лойиҳалар 2021 йилнинг декабрига қадар молиявий ёпилиши мўлжалланган ҳамда 2022 йилнинг биринчи чорагида қурилиш ишлари бошланиши кутилмоқда.\nҚўшимча қилинишича, мазкур электр станциялари 2030 йилга бориб қайта тикланувчи энергия манбалари ҳажмини 8 ГВтга етказиш, жумладан, қуёш ва шамол электр станцияларининг қуввати, Ўзбекистон энергетика соҳаси олдига қўйилган вазифани амалга оширишга кўмаклашади. Бундан ташқари, тахминан 500 000 тонна CО2 эквивалентида йиллик иссиқхона газлари эмиссиясини камайтиришга ёрдам беради.


Маҳмуд Худойбердиев исëнига 10 йил бўлди\n28 ноябр 2020, Тошкент вақти: 19:38\nМаҳмуд Худойбердиевнинг тожик президентига қарши исëни Имомали Раҳмон ва Ислом Каримов ўртасидаги совуқчилик ва ўзаро ишончсизлик сабабларидан бири бўлиб қолмоқда.\nПолковник Маҳмуд Худойбердиевнинг 1998 йил 4 ноябрида Сўғдда амалга оширган қуролли ҳужуми 200 дан ошиқ одам ҳаëтига зомин бўлган ва Тошкент - Душанбе муносабатларини совуқлаштириб юборган эди.\nКузатувчиларга кўра, бир неча соат давомида вилоятдаги барча стратегик объектлар жангарилар томонидан қўлга олинган, шаҳардаги ҳарбий қисм қуролсизлантирилган эди. Ўша даҳшатли кунларни ўз бошидан ўтказган марҳум журналист Мирзаҳаким Қобилов бу ҳақда шундай деган эди:\n- Ҳақиқатан ҳам тўртинчи ноябрдан ўнинчи ноябргача Хўжанд шаҳри ҳақиқий уруш майдонига айланиб қолган эди. Лекин ҳеч ким кўрмаган бир-бирини кўрмай отишлар, ҳар қандай дайди ўқларнинг овулларга кириб бориши, одамларнинг ҳалок бўлиши¸ ростини айтганда¸ хўжандликларни жуда ëмон қўрқитган эди.\nХўжанд шаҳридаги беш кунлик отишмалардан сўнг, исëнчи полковник Маҳмуд Худойбердиев жангарилари ҳукумат аскарлари томонидан сиқиб чиқарилди. Бу жангларда 227 киши ҳалок бўлди. Шундан 47 нафари тинч аҳоли эди. 500га яқин одам турли хил жароҳат олди.\nЎша кунлари Тожикистон Президенти Эмомали Раҳмон Олий Мажлис йиғилишида сўзга чиқиб, унинг қўлида Маҳмуд Худойбердиев жангариларининг қўшни Ўзбекистон ҳудудидан ўтганлиги ҳақидаги рад этиб бўлмас далиллар борлигини айтар экан, қўлида ушлаб турган қоғозларни сочиб юборди. Давлат раҳбари бу ҳаракатни давлат тўнтаришига бўлган уриниш, деб атади.\nКузатувчиларга кўра, Маҳмуд Худойбердиевнинг Сўғд вилоятига бу ҳужуми Ўзбекистон ва Тожикистон ўртасидаги барча муносабатларнинг совуқлашишига сабаб бўлди. Бу ҳақда журналист Мақсуд Жўра шундай дейди:\n- Маҳмуд Худойбердиев гўë кириб келиб бу ерда жанжаллар бўлиб, яна қайтиб қаергадир кетганидан кейин виза масаласида Ўзбекистон чеклов қўйди. 1998 йилдан бошлаб Тожикистон ҳудудидан ўтган Сўғд вилояти чегараларига Конибодом, Исфара ноҳияларида Ўзбекистон томонидан чегараларни миналаштириш, пиëдалар минаси қўйиш бошланди ва бунинг оқибатида Маҳмуд Худойбердиев кириб келган ва қуролли тўқнашувлар бўлган пайтдагидан кўра кўпроқ одамлар талофот кўрди.\nТожикистон томони Ўзбекистон ҳукуматига бир неча бор мурожаат қилиб, Маҳмуд Худойбердиев ва унинг аскарларини қайтариб беришни талаб қилди. Лекин Ўзбекистон ҳукумати шу пайтгача Маҳмуд Худойбердиев ва аскарларининг Ўзбекистон ҳудудида йўқ эканлигини айтиб келади. Тожикистон хавфсизлик хизматлари эса Маҳмуд Худойбердиевнинг Ўзбекистондаги лагерлари ҳақида батафсил маълумотга эга эканликларини таъкидлайдилар.\nВилоят миллий хавфсизлик бошқармаси раиси Генерал Абдулло Назаров бундан икки йил олдин берган баёнотида, Тожикистон томони Маҳмуд Худойбердиев жиноий гуруҳларининг Ўзбекистон ҳудудидан чиқариб ташланишини бир неча бор талаб қилганлигини айтган эди:\n- Бизнинг шартларимиздан бири шу эди: Маҳмуд Худойбердиев жиноий гуруҳлари Ўзбекистон ҳудудидан чиқариб ташлансин. Тожикистон Миллий Хавфсизлик вазирлиги, жумладан вилоят бошқармаси Ўзбекистон ҳудудида Маҳмуд Худойбердиевнинг 10-11та базаси борлигини ошкор қилди. Бизда бу базалар, уларнинг таркиби ва қандай жанговар машқлар ўтказаётгани, Ўзбекистон қуролли кучлари, хавфсизлик хизматлари қандай ёрдам бераётганини акс эттирган суратлар бор, деган эди Абдулло Назаров.\nЎзбекистон томони бу иддаоларни доим рад этиб келади. Сўнгги йилларда Тожикистонда Маҳмуд Худойбердиевнинг Сўғд вилоятида содир этган жиноятлари бўйича 200 дан ортиқ киши жиноий жавобгарликка тортилди. Уларнинг аксарияти узоқ муддатли қамоқ жазосига ҳукм қилинди.


XIX асрда Тошкентда таълим-тарбия соҳаси Тошкент-Бухоро, Тошкент-Қўқон маданий-маънавий алоқалар тизимида ривожланиб борган. Бу жараёнда Тошкент мадрасалари ва мударрисларининг ўрни катта бўлгани табиий.\nТуркистон генерал-губернаторлиги Маориф бошқармаси маълумотларига кўра, 1890—1893 йилларда губернаторликда жами 214 та Мадраса бўлиб, шундан 21 таси Тошкентда жойлашган эди. Чоризм истилосининг дастлабки йилларида мадрасаларда таълим ва ўқитиш ишлари анъанавий қоидалар асосида олиб борилган бўлса, кейинчалик уларнинг фаолиятини назорат қилиш ва ўқув ишларини тартибга солишни ўлка маориф бошқармаси ўз қўлига олган. Бу пайтда Тошкент мадрасаларидан Абулқосимхон мадрасасида 120, Хожа Аҳрор мадрасасида 80, Бегларбеги мадрасасида 150, Кўкалдош мадрасасида 80, Шарифбой мадрасасида 20, Шукурхон мадрасасида 20 нафар талаба ўқиган. Лекин олдингидек, аксарият талабалар Тошкент мадрасалари билан қаноатланмай, Бухоро, Самарқанд, Қўқон мадрасаларида билимларини ошириб қайтганлар.\nТошкент мадрасалари тўғрисидаги архив, ўша давр матбуоти ёки ана шу йилларда Тошкентда бўлган рус ўлкашуносларининг маълумотлари, айниқса, мадрасалар сони борасида ҳар хил хабар беради. Хусусан, 1865—1868 йиллари Тошкентда бўлган А. Хорошхин «Очерки Ташкента» номли кундалигидаги маълумотда айрим мадрасаларнинг номини, вақф мулкларини келтириб ўтган бўлса, Н. Маев 1876 йили Тошкентда жами 11 та Мадраса мавжудпигини таъкидлайди. «Туркестанские ведомости» газетасининг 1876 йилги 48-сонида босилган расмий маълумотда эса 13 та Мадраса тилга олинган.\nБироқ XIX асрда Тошкентда яшаб ижод қилган муаррих Муҳаммад Солиҳхожа эса ўзининг «Тарихи жадидайи Тошканд» асарида Тошкентдаги 20 та Мадраса тўғрисида бирмунча батафсил маълумот бериб ўтган.\nУлар орасида энг қадимийи — Хожа Аҳрор жомеъ масжидининг шимолида пишиқ ғишт ва йўнилган тошдан қурилган Хожа Ахрор мадрасаси йигирмата ҳужра, битта дарсхона ва масжидни ўз ичига олган.\nШайхонтоҳур даҳасидаги мадрасалардан бири Кўкалдошдир, Муҳаммад Солихҳожанинг ёзишича, бу Мадраса Бароқхоннинг ўғли Дарвишхон томонидан бунёд этилган. 1735 йил Уфада бўлган тошкентлик савдогар Н. Алимов маълумотларига кўра, XVIII аср охирига келиб Мадраса карвонсаройга айлантирилган. Тошкент тарихи тадқиқотчиларидан А. Добросмыслов Кўкалдош мадрасаси дастлаб уч қаватли, ўттиз саккизта ҳужрали бўлганини таъкидлайди. Кейинчалик мадрасанинг фақат бир қавати сақланиб қолган. Муҳаммад Солиҳхожа Кўкалдош мадрасаси 1868 ва 1886 йилларда Тошкентда юз берган зилзилалардан қаттиқ зарар кўрганини ёзади.\nШунингдек, XIX асрнинг 30-йилларида Муҳаммад Алихон буйруғи билан бунёд этилган Азимота мадрасаси ҳам Чорсу яқинида бўлган. Лекин бу Мадраса ҳақида маълумотлар жуда кам.\n«Тарихи жадидайи Тошканд» асарида батафсил тавсифланган ва энг кўп тилга олинган Мадраса Эшонқули додхоҳ мадрасасидир. Бу Мадраса 1256 (1838) йили Тошкент ҳокими Лашкар Бегларбегининг ўғли Эшонқули додхоҳ томонидан қурдирилган бўлиб, Юнусхон мадрасасининг жануби-шарқида жойлашган ва Катта кўчага туташ бўлган. Мадраса бинолари тўрт тарафдан бир-бирига қаратиб солинган, ўртада қолган бир таноблик қадимий Лангар ҳовузи Эшонқули додхоҳ буйруғи билан текисланиб, саҳнга айлантирилган. Юнусхон мадрасаси чор-боғида бир таноблик янги ҳовуз барпо қилинган. Лашкар Бегларбеги Кайковус ариғига иккита тегирмон қурдириб, уларнинг даромадини шу мадрасага вақф қилган. 1920 йил Вақф шўъбаси қарамоғидаги мадрасада Муродхўжа Солиҳхўжа ўғли ислоҳ қилинган диний ва дунёвий дарслар ташкил этади. Харобага айланган Эшонқули додхоҳ мадрасасининг охирги қолдиқлари 1964 йилда суриб, текислаб ташланади.\nМуҳаммад Солихҳожа бу даҳадаги айрим мадрасалар ҳақида қисқа тўхталади. Жумладан, Юнусхон мадрасаси Юнусхон мақбараси ёнида бўлиб, пишиқ ғиштдан қурилганини, Юнусхон вақфга ажратган ерлар даромади ҳисобига иш юритишини, мадрасанинг Алачахон муҳри босилган вақфномаси бўлганини, шунингдек, Салор ариғи шарқидаги Пулемас деган жойда вақф ери бўлганини ёзади.\nҚосимбой Қоратутий мадрасаси Мўғул-кўча гузарида қурилган. Биносининг икки томони айвонли, бир хонақоҳ, ҳужралар ва ғиштин гумбаздан иборат бўлган. Архив ҳужжатларида у «Мўғулкўча мадрасаси» деб қайд этилади ва 1871 йили қурилгани кўрсатилади. Маҳмуд дастурхончи мадрасаси эса Дегрезлар маҳалласида жойлашган. Масжиди, ҳужралари ва ҳовлисида ҳовузи ҳам бўлган. Маълумотларга кўра, Маҳмуд дастурхончи Қўқонда ҳам бир Мадраса қурдирган. Маҳмуд дастурхончи Муҳаммад Алихоннинг (1822—1841) вазири, Лашкар Бегларбегининг қалин дўсти бўлган.\nБароқхон мадрасаси эса Себзор даҳасида, Қаффол Шоший мақбараси яқинида қурилган. Кейинчалик масжидга айлантирилган. Мадраса Муҳаммад Солиҳхожа ёзишича, 1886 йилги зилзиладан қаттиқ зарар кўра-ди. Мадраса, олдин ҳам бир неча бор вайрон бўлиб, қайта тикпанган. Масалан, 1739 йил Тошкентда бўлган К. Миллер мадрасани бутунлай вайрон ҳолда кўрганини ёзади. Шу сабабли бўлса керак, Муҳаммад Солиҳхожа Тошкент ҳокими Қаноат Оталиқ 1859 йил мадрасанинг вайрон бўлган ҳужралари ва ҳовлисини таъмирлаб, янги вақф мулклари ажратганини ёзади.\nМуҳаммад Солиҳхожа 1274 (1857) йили Тошкент ҳокими Аҳмад қушбеги (1856—1857) томонидан Қаффол Шоший мақбараси жанубида, Мўйи Муборак мадрасаси курилганини ёзади. Тарихчи ўша даврларда Мадраса ўрнини аҳоли Хожа Аҳрор туғилган жой деб тушунгани боис "Хожа Аҳрор майдони" деб атаганини таъкидлайди. Асарда келтирилишича, мадрасанинг алоҳида бир гумбази бўлиб, унда Пайғамбаримизнинг (алайҳиссапом) соч толалари — мўйи муборак сақланган.\n"Тарихи жадидайи Тошканд" асарида Бегларбеги мадрасаси 1838—1840 йиллари Тошкент ҳокими Лашкар Бегларбеги (XIX аср биринчи ярми) томонидан қурилган бўлиб, икки қаватли 56 ҳужрадан иборат бўлгани айтилади. Лашкар Бегларбеги шаҳар Регистонида қурдирган карвонсаройни ушбу мадрасага вақф қилган. Бегларбеги мадрасасининг шимол томонида — рўпарасида, катта кўча томонда Фўлодбой Тинчбофий жомеъ масжиди, шарқ томонда эса Жўбо (Эски Жўва) мавзеидаги Ўрозалибой жомеъ масжиди қад кўтариб турган.\nШунингдек, асар муаллифи Тахтапул гузарида Юнусхўжа халфа мадрасаси, Қўштут гузарида Ҳофиз Кўҳакий мадрасаси, Себзор даҳасида Муҳаммад Каримхўжа мадрасаси қурилганини ёзади. Ҳофиз Кўҳакий яқинидаги яна бир Мадраса ёғочдан курилгани учун «Мадрасаи чўбин» деб аталган. Унинг асосчиларидан Нор охунд Маллахон замонида вафот этгач, Мадраса фаолияти тўхтаб қолади.\nКўкча даҳасидаги мадрасалардан бири Санчиқмон маҳалласидаги Эшон Бўрихожа Санчиқмоний мадрасаси бўлиб, у Қўқон хони Умархон даврида (1810—1822) пишиқ ғиштдан курилган. Архив ҳужжатларида, Мадраса 1820 йили қурилди, деб кўрсатилган. Бундан ташқари, Кўкча даҳасининг Пичоқчилик маҳалласида Шарафбой мадрасаси бўлган. «Тарихи жадидайи Тошканд» асарида келтирилишича, Тошкентда иккита Шукурхон номли Мадраса бўлиб, бири Кўкча даҳасида бозор ёнида, яна бири эса Себзор даҳасида, Тинчбоф гузарида курилган. Кўкча даҳасида мадрасалар ҳам дарсхона, ҳужралар ва жума жомеъ масжидидан иборат ўртача мадрасалар бўлган.\nАсарда Бешёғоч даҳасида жойлашган мадрасалар ҳақида ҳам маълумотлар бор. Улардан бири Тошкент ҳокими Нормуҳаммад кушбеги (XIX аср биринчи ярми) 1832 йили Зангиота мақбараси ёнида қурдирган мадрасадир. Нормуҳаммад қушбеги бозорнинг маҳсидўзлик қисмида бино қилган карвонсаройини ушбу мадрасага вақф қилган. Бу даҳадаги яна бир Мадраса Абулқосимхон Бешёғоч ҳовлиси яқинида қурдирган мадрасадир. Абулқосимхон эшон 1892 йил Тошкентда тарқалган вабо туфайли вафот этгач, мадрасада унинг ўғли Ҳошимхон эшон мударрислик қилади.\nХулоса қилсак, минтақанинг йирик ижтимоий-сиёсий ва маданий марказларидан бири бўлган Тошкент шаҳрида ҳам ўрта асрлардан буён Самарқанд, Бухоро, Хивадаги сингари кўплаб мадрасалар фаолият юритиб келган. Лекин уларнинг аксарияти зил-зилалар, турли даврларда, хусусан, собиқ совет тузумида шаҳарни кенгайтириш, таъмирлаш жараёнлари қурбони бўлади. Сақланиб қолганлари ҳам бир неча марта таъмирлаш ёки қайта қуришлар туфайли етиб келган.\nАбу Райҳон Беруний номидаги Тошкент Шарқшунослик илмий-тадщқот институты


16 январь, 2021, 08:45\n"Женоа"га ҳужумчи керак\nРоссия премьер-лигасида ўйнаган Элдор Шомуродов Италия футболида ўзини кўрсатганидан кейин “Женоа” раҳбарияти рус жамоаларидан яна футболчи олишга қарор қилди.\nБу гал генуяликлар ЦСКАнинг аргентиналик ҳужумчиси Адольфо Гайчни трансфер қилишни режалаштирмоқда.\nШундай бўлса-да, бу футболчини олиш учун Давиде Баллардини жамоаси раҳбарлари анча тер тўкиши керак. Гайчга Бундеслигадан таклифлар бўлмоқда. Туркия Суперлиганинг етакчи жамоалари ҳужумчини қўлга киритишда дастлабки қадамларни ташлади.\n“Трабзонспор” Гайчни бир ярим йиллик ижарага олиш бўйича ЦСКАга расмий мурожаат йўллаган. “Бешиктош” ҳам бу ҳужумчи учун курашмоқда. “Бока Хуниорс” истеъдодли форвардни Аргетинага қайтаришга ҳаракат қилмоқда.\nҚизиғи шундаки, ёзда 8,5 миллион еврога олинган ҳужумчи Россия премьер-лигасида 13 та учрашувда майдонга тушиб бирорта гол уролмади. Шу боис, “армиячилар” раҳбарияти ундан тезроқ қутилмоқчи.


ЎзА - АҚШлик мутахассислар Саксонота ўрмон хўжалигини ривожлантиради\n20.07.2018 15:02 Чоп этиш версияси\nАҚШлик мутахассислар Саксонота ўрмон хўжалигини ривожлантиради\nАввал хабар берганимиздек, БМТнинг Озиқ-овқат ва қишлоқ хўжалиги ташкилоти (ФАО)нинг Ўрмончилик бўйича қўмитасининг 24-сессиясида Ўзбекистон Республикаси Ўрмон хўжалиги давлат қўмитаси вакиллари иштирок этди. Ушбу сессия “Жаҳон ўрмон ҳафталиги-2018” доирасида ташкил этилган эди.\nСессияда ФАОнинг “Дунё ўрмонлари - 2018” номли ҳисоботи эълон қилинди. Ушбу ҳисоботда ФАО ва ўрмонлар ўртасидаги муносабатлар батафсил таҳлил қилинди ҳамда озиқ-овқат хавфсизлиги ўрмонлар билан чамбарчас боғлиқлиги кўрсатиб берилган эди.\nСессия муҳокама ва мунозараларга бой бўлди. Шунингдек, ушбу сессия ўрмончилик соҳасида халқаро ҳамкорликни ривожлантириш ҳамда янги имкониятлар яратиш бўйича муҳим платформа вазифасини бажарди. Мисол учун, Ўзбекистон вакиллари Глобал экологик жамғарма масъуллари билан ҳамкорликни кенгайтиришга келишиб олишди. Хусусан, Ўзбекистонда ёввойи турдаги доривор ўсимликларни муҳофаза қилиш ва маданий плантация майдонини кенгайтириш, муҳофаза этиладиган табиий ҳудудларида экотуризмни ривожлантириш орқали ўрмон хўжаликларини барқарор бошқариш, қир-адир ҳудудларида ёнғоқ, мевали ўрмонлар барпо этиш, хусусан, писта плантацияларини кўпайтириш орқали озиқ-овқат хавфсизлигини таъминлаш ва иқлим ўзгариши таъсирини камайтириш каби лойиҳаларни бажаришга келишиб олишди. Бу лойиҳалар учун 40 миллион доллар атрофида маблағ киритилади.\nЯна бир лойиҳа АҚШ ўрмон хизмати раҳбари билан муҳокама қилинди. АҚШ томони республикамиз ўрмон фонди ерларида рекреация ва экотуризмни ривожлантириш орқали ўрмонларни барқарор бошқариш борасидаги тадбирларни қўллаб-қувватлашга тайёр эканлигини билдирди. Жорий йилнинг сентябрь ойида Саксонота ўрмон хўжалигининг Суқоқ бўлимида рекреацион ҳудуд ташкил этишда АҚШлик мутахассисларни жалб қилишга ҳамда ўрмон хўжалиги ходимлари малакасини ошириш ва кенгайтиришга келишиб олинди.\nТуркиянинг ўрмон ва сув хўжалиги вазирлиги, Индонезия атроф-муҳит ва ўрмон хўжалиги вазирлиги делегацияси билан бўлган учрашувлар ҳам самарали кечди. Ўрмон хўжалиги ходимлари бу давлатларга малака ошириш учун боришади.\n– Кейинги йилдан Ўзбекистон ўрмончилари учун Корея халқаро ҳамкорлик агентлиги билан 8-10 кишилик ўқув курслари ташкил этамиз, – дейди Корея делегация вакили Энхо Чой хоним. – Шунингдек, биргаликда Навоий вилоятида чўл экотизмларини тадқиқ қилиш маркази фаолиятини ташкил этмоқчимиз. Бунинг учун қарийб 500 минг долларлик лойиҳани амалга ошириш борасида ҳамкорликни бошладик. Бу ишларни янада жадаллаштириш мақсадида куз ойларида кореялик мутахассислар Ўзбекистонга боради.\nСессияда ўрмон соҳасида таълимга, тарғибот ишларига ва илмий тадқиқотларга керакли сармоялар киритиш тавсияси берилди. Шу билан бирга, ўрмонларни барқарор бошқаришда хусусий секторнинг ролини ошириш ҳамда ҳамкорликда ўрмон бошқаруви моделларини ишлаб чиқишга чақирди. Ўзбекистонлик вакиллар Орол муаммоси бўйича чиқиш қилиб, халқаро ҳамжамият эътиборини тортди.


Уинстон Черчиллнинг чўнтак соати 670 минг еврога сотилди\n16:34 / 23.09.2015\nБритания бош вазири Уинстон Черчиллга тегишли бўлган чўнтак соати 670 минг евро (тахминан 746 минг доллар)га сотилди, дея хабар бермоқда Business Standard. Савдолар Лондондаги Sotheby's аукцион уйида бўлиб ўтди.\nҚайд этилишича, соатнинг якуний нархи мутахассислар тахмин қилганидан 8 баробар қимматроқни ташкил этди.\nШвейцария фуқароси томонидан шундай соатларнинг тўрт донаси иттифоқдош давлатлар (Британия, Собиқ Иттифоқ, Франция ва АҚШ) етакчиларига уларнинг Иккинчи жаҳон урушидаги фаолияти муносабати билан совға қилинган эди. Бундай “ғалаба” соатлари Черчиллдан ташқари Сталин, Шарл де Голл ва Ҳарри Трумэнда ҳам бўлган.


КОРОНАВИРУСГА ҚАРШИ ЭМЛАШ БОШЛАНМОҚДА, ЛЕКИН ҚАРШИ КУРАШ ДАВОМ ЭТАДИ » Кизилтепа тумани хокимлиги\nКизилтепа / Янгиликлар / КОРОНАВИРУСГА ҚАРШИ ЭМЛАШ БОШЛАНМОҚДА, ЛЕКИН ҚАРШИ КУРАШ ДАВОМ ЭТАДИ\nАввало шуни таъкидлаш керакки, республикамизда ҳали карантин қоидалари бекор қилинмаган, балки юмшатилган. Аммо фуқароларнинг нотўғри тушунганликлари натижасида аҳоли орасида коронавирус инфекцияси қайд этилганлар сони камаймаётганлиги сир эмас. Шуларни инобатга олган ҳолда Республикамизда "Covid-19" га қарши эмлаш ишлари бошланмоқда.\nХўш, эмлаш биринчи кимлардан бошланади, қай тартибда ва қандай ўтказилади? Шу ва шу каби саволлар билан туман СЭО ва ЖС бўлими иммуно-логия бўлими шифокорлари Шаҳриёр Ашуров ва Мирали Аҳмедов билан суҳ-батда бўлдик.\nСавол:– Коронавирус инфекциясига қарши биринчи навбатда кимлар эмланади?\nЖавоб:– Бир кунда 70 кишига вакцина ўтказилиши белгиланган бўлиб, биринчи навбатда 65-75 ёшгача, 75-85 ёшгача ва 85 ёшдан юқори бўлган кексалар рўйхатга олиниб, умумий амалиёт шифокори текширувидан ўтгандан сўнг эмланади. Ундан сўнг тиббиёт ходимлари ўртасида ҳам оммавий эмлаш ишлари амалга оширилади.\nСавол: – Вакцина қабул қилиш мажбурийми ёки ихтиёрий?\nЖавоб: – Аҳолига бу борада тарғибот-ташвиқот ишлари олиб борилмоқда. Вакцина қабул қилиш ихтиёрий ҳисобланади. Туманда 16 та ҳудудий пунктлар ташкил этилган бўлиб, уларда фаолият юритадиган тиббиёт ходимлари ва фуқароларнинг хавфсизлигини таъминлаш мақсадида туман СЭО ва ЖС бўлими томонидан бир марталик халат, тиббий ниқоб, ҳимоя ойнаси ва антисептик воситалари билан тўлиқ таъминланган. Заҳиралар етарли. 17-18 февраль кунлари тиббиёт ходимларининг малакасини ошириш мақсадида ТТБ иммунолог шифокори Чарос Самадова томонидан семинар ўтказилди. Эмлаш ишларидаги янгиликлар тўғрисида тиббиёт ходимларига тушунчалар берилди.\nШу ўринда изоҳ беришга тўғри келади. Шифокорлар таъкидлашича, нафақат коронавирусга қарши эмлашдан кейин, балки барча турдаги эмлашдан кейин ҳам ижтимоий масофани сақлаш, қўлни ювиб туриш, бет ва кўзга теккизмаслик, ниқобни ташламаслик ҳамда шахсий гигиенанинг бошқа қоидаларига амал қилиш лозим.


Сайёр қабул – фуқаролар муаммоларини ҳал этишнинг мақбул йўли » JIZZAXCITY.UZ - Жиззах ахборот портали\nЖиззах ахборот портали » Янгиликлар » Сайёр қабул – фуқаролар муаммоларини ҳал этишнинг мақбул йўли\nВилоят ички ишлар бошқармаси бошлиғи, генерал-майор Ғайрат Қодиров Мирзачўл туманидаги “Ўзбекистон” ва “Мустақиллик” маҳаллалари аҳолиси учун сайёр қабул ўтказди. Мирзачўл тумани ҳокимлиги, ҳудуддаги ташкилот, корхона ва муассасалар раҳбарлари, секторлар масъуллари иштирокида уюштирилган сайёр қабул аввалида бўш иш ўринлари ярмаркаси ҳамда китоблар кўргазмаси ташкил этилди. Омма билан мулоқот давомида мамлакатимизда аҳоли турмуш маданиятини юксалтириш, мавжуд ижтимоий-иқтисодий муаммоларни ҳал этиш борасида амалга оширилаётган тадбирлар ҳақида тўхталди. Чунончи, “Обод маҳалла”, “Обод қишлоқ”, “Илғор ҳудуд” дастурларининг вилоятдаги ижроси, секторларда қилинаётган ишлар ҳамда Мирзачўл туманида яратилаётган янги иш ўринлари ҳақида атрофлича маълумот берилди. Шундан сўнг фуқаролар мурожаатлари тингланди. Бу жараёнда аҳолини ичимлик суви, электр ва табиий газ таъминоти, йўллар сифати билан боғлиқ муаммолар қийнаб келаётганлиги аён бўлди. Шунингдек, ишга жойлашиш, нореал қарздорликни бартараф этиш, ногиронлик аравачаси, моддий ёрдам, даволаниш учун йўлланма олиш, ер участкаси, турар жой ҳамда ишбилармонлик учун кредит ажратиш, ун таъминотини яхшилашга оид талаб ва таклифлар билдирилди. Тадбирда кўтарилган ҳар бир масала бўйича масъуллар бириктирилиб, муаммоларни ҳал этиш муддатлари белгилаб олинди. Республика миқёсидаги идоралар аралашуви талаб этиладиган ва йирик ҳажмли ишлар йўл хариталарига киритилиши маълум қилинди.\nСайёр қабул якунида “Ҳар бир оила тадбиркор” лойиҳаси асосида Мирзачўл туманидаги молия муассасалари вакиллари томонидан шу ҳудудда яшовчи 5 нафар фуқарога кредит ажратилганлигини тасдиқловчи сертификат топширилди. Ушбу маблағлар чорвачилик, тикувчилик ва қандолатчиликни ривожлантиришга йўналтирилади.


Франция Бразилия ҳукуматидан Олимпия ўйинлари вақтида хавфсизликни кучайтиришни сўраб мурожаат қилди\n10:57 / 21.07.2016\nФранция ҳукумати Бразилия раҳбариятига Олимпия ва Паралимпия ўйинларида ўз мамлакатининг дипломатик муассасалари хавфсизлигини кучайтиришни сўраб мурожаат қилди. Бу ҳақида Folha de São Paulo газетаси сайтида маълум қилинди.\nБу ерда гап Франциянинг Бразилиядаги элчихонаси, Рио-де-Жанейро, Сан-Паулу, Баия ва Ресифи штатларидаги консулликлари, шунингдек дипломатларнинг фарзандлари таҳсил оладиган умумтаълим мактаблар ва 68та француз тили марказлари ҳақида бормоқда. Манбага кўра, Европа мамлакати ҳукумати бу объектларнинг террористик ҳужумига йўлиқиши мумкинлигидан хавфсирамоқда.\n14 июль куни юк машинаси Франциянинг Ницца шаҳридаги байрам тантаналари ўтаётган майдонга бостириб кирган. Бунинг натижасида 84 киши ҳалок бўлган, тахминан 200 киши жароҳатланган. Ушбу воқеадан кейин Бразилия мудофаа вазири Раул Жунгманн Олимпиада вақтида мамлакатда хавфсизликни кучайтириши тўғрисида маълум қилган.\nXXXI ёзги Олимпиада 2016 йилнинг 5-21 август кунлари бўлиб ўтади. Бу Жанубий Америкада ташкиллаштирилган биринчи Олимпия ўйинлари ҳисобланади. Паралимпиада 7-18 сентябрь кунлари ўтказилади.\nБразилия қаҳва плантацияларида мажбурий меҳнат қилаётган ишчиларнинг 18 нафари қулликдан қутулди\n21:30 / 23.09.2018\n“Ҳизбуллоҳ”нинг Лотин Америкасида энг қидирилувчи аъзоларидан бири қўлга олинди\n00:46 / 22.09.2018\nЖанубий Корея ва КХДР Олимпиада ўйинларини биргаликда ўтказмоқчи


19 октябр 2019, Тошкент вақти: 21:58\nчоршанба 21 август 2019\nЯрми бузилган уйда яшаëтган оила ҳикояси\nХоразм вилояти Урганч тумани Қоровул қишлоғи Арбоблар маҳалласи турғуни 48 яшар Анжим Тўрамуротова ҳозирги пайтда уч нафар фарзанди ва эри билан ярми бузиб ташланган уйда яшайди. Маҳаллада кўп қаватли турар жой қурилиши бошланиши билан унга тегишли бўлган уй айвони ва хоналари бузиб ташланган.\nМосква суди норозилик акцияларида иштирок этган талабани ҳибсда қолдирди\nМосква шаҳар суди қарори билан талаба Егор Жуков 27 сентябргача ҳибсда қоладиган бўлди. У 27 июль куни Москвада бўлиб ўтган норозилик акциясида иштирок этгани учун ҳибсга олинган. Тергов тахминича, Жуков "оммавий тартибсизликлар"га алоқадор бўлган. Талабага 600 дан зиёд киши кафолатчи бўлганди.\nOzodLive: Самарада заҳарланган 69 муҳожирдан бири ўлди\nСамарада заҳарланган 69 муҳожирдан бири ўлди, Самарқандда гемофилия хасталарига дори йўқ, гейлар жамоаси Мирзиёевдан ёрдам сўради\nБашар Асадга содиқ кучлар Идлибдаги Ал-Ҳабит шаҳрини ишғол қилди\nСуриянинг САНА давлат агентлиги ҳукумат кучлари Идлиб вилоятидаги Ал-Ҳабит шаҳрини эгаллагани ҳақида ҳақида хабар тарқатди. Бу аҳоли пункти мухолифат кучлари назорати остида қолаётган сўнгги йирик орол бўлиб ҳисобланарди.\nХивада қовун сайли бўлди\n13 август куни Хива шаҳрида қовун сайли бошланди. Унда Хоразм вилоятида етиштириладиган қовун турлари намойиш қилинмоқда. Сайилдан мақсад чет эллик сайëҳлар оқимини ошириш экани айтилмоқда.


23:42 / 25.09.2015\nЧеченистон раҳбари Рамзон Қодиров янги Москва жомеъ масжидига Муҳаммад расулуллоҳ (с.а.в.)нинг сочларини совға қилади, деб хабар бермоқда Россия мусулмонлари диний бошқармаси матбуот хизматига иқтибос келтирган ҳолда “Интерфакс” ахборот агентлиги.\n“Зирҳланган ойна билан ҳимояланган махсус идишга солинган муборак соч алоҳида тантаналар муносабати билан масжидга ташриф буюрувчилар эътиборига ҳавола этилади”, дейилмоқда бошқармада.\nҚайд этилишича, янги масжиднинг очилишида иштирок этган Рамзон Қодиров шахсан ўзи Муҳаммад (с.а.в.)нинг сочларини Москвага етказади.\nМосква жомеъ масжиди 10 йил давомида реконструкция қилинди. Ушбу ишлар ҳомийлар ҳисобига амалга оширилди. Қайд этилишича, 6-қаватли масжид бир вақтнинг ўзида 10 минггача диндорни ўз ичига сиғдира олади.


09 июл 2020, Тошкент вақти: 04:34\nБМТнинг дин ва эътиқод эркинлиги масалалари бўйича махсус маърузачиси Аҳмад Шоҳид.\n“Ўзбекистонда амалга оширилаётган ислоҳотлар инсон ҳуқуқларини қўллаб-қувватлаш ва ҳимоя қилиш, жумладан дин ёки эътиқод эркинлиги асосида бўлиши керак”. Бу БМТнинг дин ва эътиқод эркинлиги ҳақидаги масалалар бўйича махсус маърузачиси Аҳмад Шоҳиднинг Ўзбекистонга қилган расмий сафари якунлари бўйича хулосасидир.\nДин ёки эътиқод эркинлиги масалалари бўйича махсус маърузачи Аҳмед Шоҳиднинг 11 кунлик сафари якуни бўйича ҳисоботида, шунингдек, “Кўплаб этник ва диний жамоалар биргаликда тинч яшаётган Ўзбекистонда динлар ёки эътиқодларга таҳдид сифатида қаралмаслиги лозим,” – дейилган.\n“Диний экстремизмга қарши кураш дин ёки эътиқодларнинг хилма-хиллиги, жумладан унинг эркинлигини барқарорлаштириш асосида қурилиши лозим", дейилган ҳисоботда жумладан.\nУнинг сўзларига кўра, ҳукумат амалдаги тартиб-қоидаларни халқаро стандартларга мослаштириш учун жорий ислоҳотларда дин ёки эътиқод эркинлиги соҳасига кўпроқ маблағ сарфлаши керак бўлади.\nМахсус маърузачи “Зўравонликка, экстремизмнинг олдини олиш ёки унга қарши кураш йўлида дин ёки эътиқод эркинлиги ҳуқуқи қурбон қилинмаслиги керак”, - дея огоҳлантирди Шоҳид, - Бу мақсад қилинган ҳозирги ислоҳотларга кенг йўл очиш ўрнига, имкониятларни қисқартириб юборади”.\nШоҳиднинг фикрига кўра, мамлакат Президенти кўзда тутган ислоҳотлар, агар улар тизимли равишда амалга ошириладиган бўлса, Ўзбекистонни ривожлантиришда катта бурилиш ясаши мумкин. Бироқ унинг таъкидлашича, мамлакатда инсон ҳуқуқлари соҳасида кўп муаммолар юзага келган ва энди дин ёки эътиқод эркинлиги ҳуқуқини амалга ошириш учун барқарор ва ошкора саъй-ҳаракатлар талаб қилинади.\nУ, шунингдек, ҳуқуқий ислоҳотларга эътибор қилиниши баробарида, ҳукумат инсон ҳуқуқлари соҳасига "амалий" ёндашув, жумладан, институционал ва давлат сиёсати борасида ислоҳотлар зарур эканлигини айтиб ўтди.\n"Дин ёки эътиқод эркинлиги, уюшиш эркинлиги, тинч йиғилишлар ва сўз эркинлиги, шунингдек қонун устуворлигини мустаҳкамлаш ва суд ҳокимияти мустақиллигини кафолатлаш учун қулай имкониятлар яратиб берилишини талаб қилади", дейилган Шоҳид тайёрлаган ҳисоботда.\n“Ўзбекистон - дунёвий давлат эканлигини ҳисобга олсак, мамлакатда виждон, фикр, дин ёки эътиқод эркинлиги ҳаддан зиёд тартибга солинади. Диний жамоалар фақат рўйхатга олиш асосида фаолият юритиши мумкин ва ҳокимият барча диний ҳаракатларга ҳушёр туришга мойилдир”.\nМахсус маърузачи: "Ўзбекистондаги турли миллат ва элатларнинг ўзаро бирдамликда яшашлари динлараро ҳамжиҳатлик ва жамият фаровонлигини рағбатлантириш, шунингдек, ҳар бир инсоннинг ўз фикрини эркин ифодалаши учун пойдевор бўлиб хизмат қилади,” – дея давом этди.\n"Кишилар дин ҳақида фикр билдиришда ёки эътиқод амалларини бажаришларида ўзини-ўзи цензура қилишлари шарт эмас”.\nШоҳиднинг ёшларнинг таълим соҳасидаги айниқса, диний саводхонликни ошириш борасида яхши ташаббуслар амалга оширилаётганига гувоҳ бўлганини айтди. Шунингдек, унинг таъкидлашича, “диний эркинлик соҳасида ҳам саводхонликни ошириш ва айни вақтнинг ўзида рағбатлантириш жуда муҳим".\nШоҳид ўзининг ташрифи чоғида Тошкент, Фарғона, Бухоро вилоятлари, Нукус шаҳри давлат органлари ва маҳаллий давлат ҳокимияти органлари, шунингдек “Жаслиқ” жазони ижро этиш колонияси раҳбарлари билан учрашди. Шунингдек, у этник ва диний жамоалар вакиллари, фуқаролик жамияти ташкилотлари, дипломатик ҳамжамият ва Бирлашган Миллатлар Ташкилоти вакиллари билан учрашувлар ўтказди.\nҚорақалпоғистондаги “Жаслиқ” қамоқхонасини ҳам бориб кўрганини ҳам ёзган Шоҳидга кўра, қамоқхона маъмурият у ерда 700 маҳбус сақланаётганини билдирган.\n“Мен бир неча маҳбус билан махфий равишда ҳам гаплашишга муваффақ бўлдим. Қамоқхона бошлиғининг тушунтиришича, маҳбуслар ички тартиб, қоида ва жадвални бузмаса, диний ибодатларни бажаришлари мумкин. Ўзим гувоҳ бўлган нарсадан келиб чиқсак, маҳбуслар, айниқса диний экстремизмда айбланиб қамалганларнинг реабилитацияси учун сезиларли саъй-ҳаракатлар қилинмоқда. Уларнинг айримларига колонияда ўзларини яхши тутганлари ва чин дилдан афсус қилганлари туфайли муддатидан аввал қамоқдан чиқиш ёки амнистия бўлиш имкони тақдим этилган. Шунга қарамай, менга айтишларича, уларнинг кўпчилиги 1 йилдан 3 йилгача қўшимча муддатни ўташмоқда. Бунга сабаб ЖКнинг 221-моддаси аломатларини содир этишдир. Айрим ҳолларда қўшиб берилган муддатлар суд тайинлаган муддатдан ҳам ортиб кетган”, - деб ёзган Шоҳид.\nМахсус маърузачи ўзининг маърузалари ва тавсияларинини ўз ичига олган ҳисоботини БМТнинг Инсон ҳуқуқлари бўйича Кенгашига 2018 йил март ойида тақдим этади.\nМаълумот учун: Аҳмад Шоҳид (Малдив ороллари) – БМТнинг инсон ҳуқуқлари бўйича Кенгаши томонидан 2016 йилда Дин ва эътиқод эркинлиги бўйича махсус маърузачи этиб тайинланган. Шоҳид Буюк Британиядаги Эссекс университетида Инсон ҳуқуқлари маркази директорининг ўринбосари ва Канададаги Раул Валленберг Инсон ҳуқуқлари марказида катта илмий ходим ҳисобланади. У 2005-2007 йиллар ва 2008-2010 йилларда Малдив оролларининг ташқи ишлар вазири бўлиб ишлаган. Унинг ҳаракатлари билан мамлакатнинг инсон ҳуқуқлари ва уларнинг қонун ва амалиётга татбиқ этилиши бўйича жами тўққизта халқаро конвенцияини имзолаш ва ратификация қилиш амалга оширилган. Шоҳид Эронда инсон ҳуқуқлари аҳволи бўйича собиқ Махсус маърузачи ҳисобланади.\nМахсус маърузалар Инсон ҳуқуқлари бўйича кенгашнинг махсус тартиблари таркибига киради. Махсус тартиблар Бирлашган Миллатлар Ташкилотининг инсон ҳуқуқлари тизимида мустақил экспертларнинг энг йирик органи бўлиб, у дунёнинг барча ҳудудларига оид вазиятларни ёки махсус мавзудаги масалаларга қаратилган маълумотларни мустақил йиғиш ва назорат қилиш механизмлари кенгашининг умумий номи ҳисобланади.Махсус тартиблар мутахассислари кўнгилли равишда ишлайди; улар БМТ ходимлари эмас ва ўзларининг иши учун маош олмайдилар. Улар ҳар қандай ҳукумат ёки ташкилотга боғлиқ эмас ва ўзларининг шахсий салоҳияти учун фаолият кўрсатади.\nМатериал ҳисоботнинг ўзбек тилидаги норасмий таржимаси асосида тайёрланди.


Президент Гулистонда барпо этилаётган янги мавзени кўздан кечирди – Газета.uz\nПрезидент Гулистонда барпо этилаётган янги мавзени кўздан кечирди\nСирдарё вилоятига сафар қилган президент Шавкат Мирзиёев Гулистон шаҳридаги «Буюк келажак» мавзесига ташриф буюрди.\n19 феврал 2019, 21:00 Сиёсат\nГулистон шаҳридаги «Буюк келажак» мавзесида ўтган йили намунали лойиҳа асосида 5 қаватли 8 та уй фойдаланишга топширилди. Яна 7 қаватли, 420 хонадондан иборат 10 та уй қурилиши давом этмоқда. Президент мазкур мавзега ташриф буюриб, янги кўп қаватли уйларни кўздан кечирди. Бу ҳақда президент матбуот хизмати хабар берди.\nДавлат раҳбари «Сирдарё тажрибаси"ни жорий қилиш лойиҳаларини кўздан кечирди.\nУнга кўра, Ёшлар иттифоқи, Спорт, Маданият ва Халқ таълими вазирликлари, Маънавият тарғибот маркази, Ёзувчилар уюшмаси туманлардаги ёшлар билан манзилли ишлайди, уларнинг қизиқишларига мос тўгарак ва муассасаларга жалб этади. Ахборот ва оммавий коммуникациялар агентлиги «Ўқитувчи» бренди остида марказий китоб дўкони ва «бук-кафе"лар ташкил этади, шунингдек, электрон китоблар тайёрлаб тарқатади.\n— Билим, маданият, фидойилик биринчи ўринда бўлиши керак. Маънавият иқтисодиётга ҳам асос бўлади. Фарзандларимизни соғлом, билимли, ватанпарвар қилиб тарбиялаш учун ҳеч нарсани аямаймиз. Ана шундай ёшлар бизнинг эртанги кунимиз, деди Шавкат Мирзиёев.


Инша Оллоҳ Жаннатимизми?\n00:03 / 28.08.2021 | Asilbek_Parpiyev | 567\nАссалому алайкум! Биз мусулмонлар Инша Аллоҳ жаннатимизми? Яъни Аллоҳга ҳеч нарсани шерик қилмасак. Беш вақт намозни вақтида адо қилсак. Рўзани савоб умидида тутсак. Қодир бўлсак Ҳаж қилиб, Закот берсак. Ҳалолдан касб қилиб, ҳалолга сарфласак. Зинога яқинлашмасак. Яхшиликка буюриб, ёмонликдан қайтарсак. Гуноҳи кабиралардан сақлансак. Фарзандларимизга тўғри тарбия берсак. Ота-оналаримизни рози қилсак. Амалларимиздан ғурурланмасак. Шунда жаннатга киришимизга умид қилсак бўладими? Жаннатга кириш ўта даражада қийин ишми? Энг катта бахтимиз мусулмон бўлиб туғилганимизми?\n– Ва алайкум ассалом! Албатта умид қилинади. Аллоҳ шунча нарсага муваффақ қилганининг ўзи катта умидга сабаб. Шу билан бирга хавфни ҳам унутмаслик керак. Чунки мўминни шу икки ҳис умид ва хавф тўғри йўлда ушлаб туради.\nعَنْ عَبْدِ اللهِ رَضِي اللهُ عَنْهُ قَالَ: حَدَّثَنَا رَسُولُ اللهِ صَلَّى اللهُ عَلَيْهِ وَسَلَّمَ وَهُوَ الصَّادِقُ الْمَصْدُوقُ: إِنَّ أَحَدَكُمْ يُجْمَعُ خَلْقُهُ فِي بَطْنِ أُمِّهِ أَرْبَعِينَ يَوْمًا نُطْفَةً ثُمَّ يَكُونُ عَلَقَةً مِثْلَ ذَلِكَ، ثُمَّ يَكُونُ مُضْغَةً مِثْلَ ذَلِكَ، ثُمَّ يُنْفَخُ فِيهِ الرُّوحُ وَيُؤْمَرُ بِأَرْبَعِ كَلِمَاتٍ بِكَتْبِ رِزْقِهِ وَأَجَلِهِ وَعَمَلِهِ وَشَقِيٌّ أَوْ سَعِيدٌ، فَوَاللهِ الَّذِى لَا إِلَهَ غَيْرُهُ إِنَّ أَحَدَكُمْ لَيَعْمَلُ بِعَمَلِ أَهْلِ الْجَنَّةِ حَتَّى مَا يَكُونَ بَيْنَهُ وَبَيْنَهَا إِلَّا ذِرَاعٌ فَيَسْبِقُ عَلَيْهِ الْكِتَابُ فَيَعْمَلُ بِعَمَلِ أَهْلِ النَّارِ فَيَدْخُلُهَا، وَإِنَّ أَحَدَكُمْ لَيَعْمَلُ بِعَمَلِ أَهْلِ النَّارِ حَتَّى مَا يَكُونُ بَيْنَهُ وَبَيْنَهَا إِلَّا ذِرَاعٌ فَيَسْبِقُ عَلَيْهِ الْكِتَابُ فَيَعْمَلُ بِعَمَلِ أَهْلِ الْجَنَّةِ فَيَدْخُلُهَا. رَوَاهُ الْأَرْبَعَةُ\nШарҳ: Эътибор берайлик, энди ҳадиснинг давомида нима учун одамлар бир-бирларининг ёки ўзларининг бадбахт ёки некбахт экакнликларини била олмасликлари баён қилинади. Пайғамбаримиз ҳадиснинг бу қисмини:\nИшларнинг хотимасига қараб, якун ясалади. Умр¬нинг интиҳоси қачонлигини ҳеч ким билмайди. Шунинг учун ҳаётнинг ҳар лаҳзасини умрнинг охири деб билиш керак. Яхшилик қилиб юрганлар охирги иши ёмонлик бўлиб қолмаслиги учун интилиши керак. Ёмонлик қилганлар қолган ҳар бир лаҳзани умрининг охирги лаҳзаси, деб яхшилик қилишга ўтиши керак. Қазо ва қадарга бўлган иймоннинг фойдаси ҳам шунда – кишини доимо яхшиликка чорлаб, ёмонликдан қайтариб туришида! (“Ҳадис ва Ҳаёт” китобидан). Валлоҳу аълам!\n“Хўроз сўйиб бўлса ҳам уйланинглар” - хадисми?\nДиндан чиққан ака


Татаристон “президент” лавозими учун Москва билан курашни давом эттирмоқда « Ўзбекистон Халқ Ҳаракати\nТатаристон “президент” лавозими учун Москва билан курашни давом эттирмоқда\n13 July 2014 - 15:47\nТатаристоннинг амалдаги раҳбарияти ўз хизмат вазифасини ўташга киришар экан, “Татаристон Республикаси президенти” сифатида Конституцияга қасамиёд қилган, деб ёзади ТЮРКИСТ.\n“Нима учун биз бундан воз кечишимиз лозим? Президент лавозими турли хил компаниялар ва клублар томонидан ҳам қўлланилади. Мен тушунмаяпман, нима сабабдаг федерация субъектлари раҳбарлари лавозимларининг номланишини бир хиллаштириш (унификация қилиш)га уринишмоқда?” – дейди Татаристон парламенти спикери Фарид Мухаметшин.\nМухаметшиннинг фикрича, Россия Федерацияси Давлат Думаси Россия Федератив давлати таркибига кирувчи суверен республикалардаги “президент” лавозимини бекор қилиш ҳақида қонун чиқариб ўз ваколатидан ташқарига чиқиб кетди.\nБундан ташқари, парламент спикерининг сўзларига кўра, республиканинг “президент” лавозимидан айрилишидан татар халқи ҳам норози. Парламентга аҳолидан, шу жумладан ҳориждаги юртдошларимиздан Татаристонда президент лавозими сақланиб қолинишини сўраб жуда кўп мурожаатлар келиб тушмоқда.\nЭслатиб ўтамиз, Россияда Кремлнинг босими остида федерация таркибига кирувчи барча миллий республикаларда 2015 йилгача президент лавозимини бекор қилиш тўғрисидаги конституцияга зид бўлган қонун қабул қилинган. Кўпгина республикалар бунга рози бўлишди ва ҳозирда ўзларини “раҳбар” деб атай бошлашди. Ўз навбатида миллий кучлар, ҳуқуқ ҳимоячилари ва экспертлар бунга қарши чиқишмоқда: уларнинг фикрича, президентлик институтининг йўқ қилиниши миллий республикаларнинг ўзларининг ҳам йўқ бўлиб кетишига олиб келиши мумкин.\nЭкспертлар россия минтақаларининг Марказ ва баъзи россияга ҳос деталлар атрофида бирлаштирилиши аслида ҳозирда федерация таркибида бўлган суверен республикаларни йўқ қилишга ва россия губернаторликларига айлантиришга қаратилган. Бу эса Россия туб аҳолиси халқлари ҳуқуқларининг қўпол равишда бузилишидир. Ўз вақтида ушбу республикалар Россия Федерацияси таркибида бўлишса ҳам ўз давлатчилигини яратиш йўлида жуда кўп машаққат чекишган.\nҚайд этиш жоизки, ҳозирга қадар Россия Федерацияси таркибидаги суверен турк республикалари ичида фақат Бошқирдистон ва унга қўшни бўлган Татаристонда “президент” атамаси давлат бошлиғи лавозимининг номи сифатида сақланиб қолган. Яна бир турк республикаси Саха (Ёқутия)да лавозим расмий жиҳатдан қайта номланган бўлса ҳам, ОАВ да ва ҳатто расмий давлат сайтларида ҳам “президент” атамаси қўлланилишда давом этмоқда.


Зироат Мирзиёева раислигидаги «Замин» фонди ўз фаолиятини 5 минг аёлга моддий ёрдам беришдан бошлади\n«Замин» фонди фаолияти узоқ муддатли, стратегик аҳамиятга эга ва барқарор лойиҳаларга қаратилган. Жисмоний ва юридик шахсларнинг хайрия бадаллари, шунингдек халқаро ташкилотларнинг грантлари Фонд маблағини шакллантиришнинг асосий манбалари ҳисобланади. Фонд атроф-муҳитни муҳофаза қилиш, эшитиш қобилиятида нуқсони бўлган болалар таълимини ривожлантириш, шунингдек, ижтимоий соҳага инноватсион технологияларни жорий этиш бўйича қатор лойиҳаларни амалга оширишни режалаштирган. Аммо ҳозирги вазият ўз ҳукмини ўтказмоқда.\nШу боис лойиҳаларга жалб қилинган маблағлар оғир аҳволда қолган аёллар ва оилаларни қўллаб-қувватлашга қаратилди. Беш миллиард сўм миқдоридаги хайрия маблағи Ўзбекистоннинг барча ҳудудларидаги ёрдамга муҳтож беш минг нафар аёлга ёъналтирилди.\n«Замин» халқаро жамоат фондига нодавлат нотижорат ташкилоти сифатида Ўзбекистонда асос солинган. Фонднинг мақсади — мамлакатнинг барқарор ривожланишига ҳисса қўшиш ва аҳоли турмуш даражасини ошириш. Фонд фаолияти ҳақида батафсил маълумотни www.заминфоундатион.нго расмий веб-сайтидан олиш мумкин.


Хабиб Нурмагомедов жангдан кейин жанжал уюштирди. Тафсилотлар\nOct. 7, 2018, 12:46 p.m. 20806\nЛас-Вегасда UFC жангчилари ўртасидаги чемпионлик камари учун жангда Хабиб Нурмагомедов ва Конор Макгрегор жанг қилди. Тўртинчи раундда Нурмагомедов бўғиш услубини қўллади ва Макгрегор таслим бўлди.\nШундан сўнг октагон ва унинг ташқарисида тўполон бошланди.\nҲакам Макгрегорни Нурмагомедов қўлларидан қутқаргач, доғистонлик спортчи ирландиялик рақиби томон бир қанча қўпол сўзлар йўллади.\nХабиб оғзидаги капани октагон ташқарисида ўтирган Макгрегор жамоаси вакили томон улоқтирди. У бунга қаноат қилмай, сеткадан ошиб ўтди ва Конорнинг бразилча жиу-житсу бўйича устози ва спарринг рақиби, америкалик жангчи Диллон Денисга ташланди. Унга жамоа аъзолари, хусусан унинг менежери Ризван Магомедов қўшилишди.\nБу вақтда чеченистонлик бошқа бир UFC жангчиси Зубайр Тухугов октагонга кириб келиб, Макгрегорни дўппослай кетди.\nҚайд этиш керакки, Тухугов 27 октябрь куни Конорнинг дўсти, келиб чиқишига кўра рус бўлган ирландиялик спортчи Артем Лобов билан жанг қилиши режалаштирилган. Апрель ойида Нурмагомедов Лобовни бир йил олдинги интервьюси учун таҳқирлаганди, шундан кейин Конор Хабиб кетаётган автобусга ҳужум қилганди. Шундан буён Макгрегор ва Нурмагомедов ўртасида душманлик бошланган.\nОктагонга полициячилар кириб келишди ва жанжал бартараф этилди.\nТрибуна остида ҳам икки спортчининг мухлислари ўртасида муштлашув бўлиб ўтган.\nНурмагомедов октагонга қайтиб чиққач, ўзига камар берилишини талаб қила бошлади.\n«Мен хотиржамман! Мен ҳамиша ўз рақибларимни ҳурмат қилиб келганман, аммо бугун ўзимни тутиб тура олмадим. Камаримни беринг! Менга камаримни беринг ва мен кетаман. Агар ниманидир хато қилган бўлсам, мени қамоққа ташлашингиз мумкин! Лекин ҳозир менга камаримни беринг!», деган у UFC раҳбари Дэйн Уайтга.\nЛекин октагондан ташқарига чиқиб кетиб, қоидаларни бузгани учун Нурмагомедовга чемпионлик камари топширилмади, лекин у жанг ғолиби ва UFC чемпиони сифатида эълон қилинди.\nСпортчилар янги жанжал юзага келмаслиги учун трибуна остига олиб кетилди.\nАйни вақтга келиб полиция Ризван Магомедовни ҳамда Хабиб Нурмагомедов жамоасининг яна икки аъзосини қўлга олган.\n«Хабиб қафас ташқарисидаги Макгрегор жамоаси аъзолари олдига отилиб чиқди. Шундан кейин мана шу даҳшат бошланди. Мен ҳозир нима дейишни ҳам билмайман. Нурмагомедов жамоасининг уч аъзоси қўлга олинди, ҳозир улар қамоққа олиб кетилмоқда», — деган Уайт.\nТухель: «ПСЖ» «Манчестер Юнайтед»га қарши ўйинда фаворит эмас»\n16 Декабрь 6096\n16 Декабрь 8365\n13 Декабрь 17339\n13 Декабрь 16098\n12 Декабрь 15676\n14 Декабрь 15190


Cолиқ юки: даромадлар тенг, лекин…\nМуносабат майдони 25 May 2018 11:49 441\nМуаллиф ҳақида: Воҳид Ўринов Тошкент давлат юридик университети ва Франкфурт университетини битирган. У McGill университетининг солиқ ҳуқуқи бўйича доктори (doctor of law/PhD) мақомига эришди ва 2015 йилдан буён Канаданинг Brunswick университетиҳуқуқшунослик факультети профессори бўлиб ишлаяпти. Талабаларга жисмоний шахсларнисолиққа тортиш ҳуқуқи (personal taxation), корпорацияларни солиққа тортиш ҳуқуқи(сorporate taxation), халқаро солиқ (international taxation), корпоратив ҳуқуқ (corporate law), корпорацияларни молиялаштириш ҳуқуқи (corporate finance) фанларидан сабоқ беряпти. Ўринов 2013 йилда McGill университети ҳуқуқ факультетининг «Келажак профессорларинитайёрлаш» мукофоти билан тақдирланган. 2017 йилда Brunswick университетиҳуқуқшунослик факультети томонидан таъсис этилган “Йилнинг энг яхши ўқитувчиси”совринига муносиб топилди.


Алаба: Рибери ҳамон жаҳон даражасидаги футболчи\n22 февраль, 2018, 12:05\nМюнхеннинг “Бавария” клуби ҳимоячиси Давид Алаба франциялик жамоадоши Франка Риберининг айни дамда кўрсатаётган ўйини ҳақид ўз фикрини билдириб ўтди. Унинг ўзларига кўра 34 ёшли футболчи немис грандига ҳали кўп ёрдам бериши мумкин.\n“Рибери ҳали-ҳамон жаҳон даражасидаги футболчи ҳисобланади. У майдонда ҳам, майдондан ташқарида ҳам ҳақиқий етакчи. Франк ҳалиям майдонда ҳал филувчи ролни ўйнайди ва у буни ҳар ҳафта исботлаяпти”, - дейди австрялик футболчи Goal интернет-нашрига берган интервьюсида.\nМаълумот учун, Риберининг “Бавария” билан амалдаги шартномаси жорий йилнинг ёзида ўз ниҳоясига етади. Бироқ, мюнхенликлар раҳбарияти ҳозирча у билан шартномани узайтириш ҳақида якуний қарорни қабул қилишгани йўқ.


Ўзбекистон 2022 йилда 9,5 млрд доллар тўғридан тўғри инвестиция киришини кутмоқда\nПрезидент ҳузурида инвестиция, экспорт ва стратегик ривожланиш масалалари муҳокама қилинди. Расмий маълумотга кўра, 2021 йилда Ўзбекистонга 8,1 млрд доллар тўғридан тўғри хорижий инвестиция киритилган. 2022 йилда бу кўрсаткич 9,5 млрд доллар бўлиши режа қилинган.\nРасмий релизга кўра, Ўзбекистонда 2021 йилда жами 10 миллиард доллардан ортиқ, жумладан, 8,1 миллиард доллар тўғридан тўғри хорижий инвестиция ўзлаштирилган. Бунинг натижасида 318 та йирик ва 15 мингдан зиёд ҳудудий лойиҳа амалга оширилиб, 273 мингдан ортиқ иш ўрни ташкил этилган.\nЯнги корхоналар жами 1 миллиард доллардан зиёд экспорт ва 530 миллион долларлик импорт ўрнини тўлдириш имкониятига эга.\nТаъкидланишича, коронавирус пандемияси иқтисодий жараёнларга ҳамон жиддий таъсир ўтказаётганига қарамай, экспортда изчил ўсишга эришилмоқда. Хусусан, 2020 йилда мамлакатда экспорт миқдори 9 миллиард доллардан ошган бўлса, 2021 йилда 12 миллиард долларни ташкил этган. Эътиборлиси, бунда тайёр ва ярим тайёр маҳсулотлар улуши сезиларли кўпайган.\n2022 йилда 9,5 миллиард доллардан зиёд тўғридан тўғри хорижий сармояларни ўзлаштириш, 282 та йирик ва 9 мингдан ортиқ ҳудудий лойиҳаларни ишга тушириш мўлжалланган. Экспорт ҳажмини 14 миллиард долларга етказиш ҳисоб-китоб қилинган.\nШавкат Мирзиёев ишлаб чиқаришни ва саноат кооперациясини ривожлантириш масаласига ҳам эътибор қаратди. Маҳаллий маҳсулотлар турини кўпайтириш, бу борада тадбиркорларни қўллаб-қувватлаш ва рағбатлантириш бўйича топшириқлар берилди.\nТопшириққа кўра, Ўзбекистонда ишлаб чиқарилмайдиган товарларни ўзлаштирган маҳаллий корхоналар маҳсулотлари кафолатли харид қилинади. Бу жараёнга ҳоким ёрдамчиларини ҳам жалб этиш муҳимлиги айтилди.\nСоғлиқни сақлаш соҳаси, Оролбўйи минтақаси учун траст фонди каби ижтимоий муҳим йўналишларга хорижий грантлар жалб қилиш муҳимлиги айтилди.\nЖаҳон савдо ташкилотига аъзо бўлиш масаласига ҳам тўхталиб ўтилди. Президент матбуот хизмати хабарида бу борадаги тафсилотлар келтирилмаган.\nМаълум қилинишича, Шавкат Мирзиёев президент сайлови олдидан халқ билан учрашувларда ҳар бир туманда лойиҳа гуруҳлари ва холдинг компаниялари ташкил этилишини айтган. Йиғилишда шу тизимни жорий этиш борасида қилинаётган ишлар тақдимоти ҳам ўтказилди.\nПрезидент лойиҳа гуруҳлари мутахассисларини бир тизим ва методология асосида ишлашга ўқитиш кераклигини айтди.\nЙиғилишда экспорт масаласи ҳам таҳлил қилинди. Бу борадаги прогнозларни бажариш учун саноатга алоҳида аҳамият қаратиш, қўшимча имкониятларни ишга солиш зарурлиги қайд этилди.\nМаълумки, президентнинг 2021 йил 19 июлдаги фармонига мувофиқ, Стратегик ривожланиш агентлиги ташкил этилган эди. Бу агентликка инвестицияларни жалб этиш ва лойиҳаларни амалга оширишнинг стратегик масалаларини ўрганиш, инвестиция фаолиятининг истиқболли йўналишларини аниқлаш, халқаро тажриба асосида иқтисодиёт тармоқларини ислоҳ қилиш ва ҳудудларнинг инвестиция салоҳиятини ошириш бўйича таклифлар ишлаб чиқиш каби кўплаб вазифалар юклатилган.\nАйтилишича, бугунги кунда агентлик бошқармалари шакллантирилган, уларга етакчи хорижий университетларда ўқиган, ташаббускор ва билимли мутахассислар жамланган.\n“Бу агентлик инвестиция ҳажмини кенгайтириш ва экспорт салоҳиятини оширишга замин яратади. Шу боис, ҳудуд ва тармоқларни стратегик ривожлантириш бўйича “йўл харитаси” ишлаб чиқиш, бунга хориждан малакали мутахассис ва маслаҳатчиларни ҳам жалб қилиш керак”, – деди Шавкат Мирзиёев.\n07:42 / 20.05.2022\nЎзбекистон ва Беларусь инвестициялар бўйича янги битимни тасдиқлайди\n07:53 / 28.03.2022\nТошкент инвестиция форуми доирасида Ўзбекистон 7,8 млрд долларлик шартнома ва битимларни имзолади


Сардор Рашидов жамоаси клублар ўртасидаги ЖЧ ярим финалида «Реал» билан ўйнайди » Ўзбекистон янгиликлари – Zamin.uz\nБААнинг Абу-Даби шаҳрида бўлиб ўтаётган клублар ўртасидаги жаҳон чемпионатининг чорак финалида мезбон «Ал-Жазира» ОЧЛ-2017 ғолиби «Урава Ред Даймондс» билан куч синашди. Учрашувда 1:0 ҳисоби қайд этилиб, мезбонларнинг ғалабаси билан якунланди.\nУчрашувдаги ягона голга Али Аҳмад Мабҳут муаллифлик қилди. УШбу учрашувда ҳамюртимиз Сардор Рашидов захирада қолдирилди.\nШу тариқа, «Ал-Жазира» жамоаси ЖЧ ярим финалига йўл олди ва 13 декабрь куни Мадриднинг «Реал» клубига қарши майдонга тушади. Иккинчи ярим финалда эса Мексиканинг «Пачука» ва Бразилиянинг «Гремио» клублари ўзаро тўқнаш келадилар.\nАл-Жазира (БАА) – Урава Ред Даймондс (Япония) 1:0 (0:0, 1:0)\nГол: 1:0 – 52 Мабҳут.\nАл-Жазира – Ҳасиф, Фарес Жума, Айед (Ҳалфан, 90), Фаёз, Умар (Ал-Отайба, 89), Юсуф (Ал-Ғилони, 84), Рашид, Абдулла, Буссуфа, Мабхут, Ромариньо.\nУрава Ред Даймондс – Ниcикава, Угадзин, Макино, Эндо (Мориваки, 72), Касиваги, Абе, Ядзима (Любиянкич, 76), Аоки, Рафаэл Силва, Короки, Муто (Такаги, 67).\nОгоҳлантиришлар: Макино (42), Рашид (56), Муто (62), Юсеф (64).\n19:21 UzReport Ла Лига ўйини ўрнига Сардор Рашидов жамоасининг Жаҳон Чемпионатидаги ўйинини кўрсатади